ఆడమ్ గిల్‌క్రిస్ట్
ఆడమ్ క్రైగ్ గిల్‌క్రిస్ట్ (జననం నవంబరు 14, 1971), ఆస్ట్రేలియాకు చెందిన ఒక మాజీ అంతర్జాతీయ క్రికెటర్, అతనికి "గిల్లీ" లేదా "చర్చ్" అనే ముద్దుపేరు ఉన్నాయి. ఇతను దూకుడుతనం కలిగిన ఒక ఎడమచేతివాటం బ్యాట్స్‌మన్ మరియు రికార్డులకెక్కిన వికెట్-కీపర్, అంతేకాకుండా దూకుడుతో కూడిన బ్యాటింగ్‌తో ఆస్ట్రేలియా జాతీయ జట్టులో పాత్రకు కొత్త నిర్వచనం చెప్పాడు. క్రీడా చరిత్రలో అత్యుత్తమ వికెట్-కీపర్-బ్యాట్స్‌మెన్‌లో ఒకడిగా పరిగణించబడుతున్నాడు. అంతర్జాతీయ వన్డే క్రికెట్‌లో ఎక్కువ మంది బ్యాట్స్‌మెన్‌ను పెవీలియన్‌కు పంపిన వికెట్ కీపర్‌గా ప్రపంచ రికార్డు అతని పేరు మీద ఉంది మరియు టెస్ట్ క్రికెట్‌లో ఎక్కువ మందిని అవుట్ చేసిన ఆస్ట్రేలియా వికెట్ కీపర్‌లలో అతను అగ్రస్థానంలో ఉన్నాడు.
వన్డే మరియు టెస్ట్ క్రికెట్ రెండింటి చరిత్రలో అత్యధిక స్ట్రైక్ రేట్ కలిగిన ఆటగాళ్లలో గిల్‌క్రిస్ట్ కూడా ఒకడు, ప్రస్తుతం టెస్ట్ క్రికెట్‌లో రెండో వేగవంతమైన సెంచరీ ఇతని పేరుపై ఉంది. టెస్ట్ క్రికెట్‌లో 100 సిక్స్‌లు కొట్టిన ఏకైక ఆటగాడు కూడా ఇతనే. టెస్ట్‌ల్లో 17, వన్డేల్లో 16 సెంచరీలు చేశాడు, ఈ స్థాయి గణాంకాలను క్రికెట్ చరిత్రలో ఇప్పటివరకు మరే ఇతర వికెట్-కీపర్ సాధించలేదు. వరుస ప్రపంచకప్ ఫైనల్ మ్యాచ్‌ల్లో (1999, 2003 మరియు 2007లో) కనీసం 50 పరుగులు చేసిన బ్యాట్స్‌మన్‌గా గిల్లీ అరుదైన రికార్డు సృష్టించాడు, మరియు మూడు ప్రపంచకప్ టైటిళ్లు గెలుచుకున్న జట్టులో సభ్యుడిగా ఉన్న ముగ్గురు ఆటగాళ్లలో ఇతను కూడా ఒకడు.
తాను అవుట్ అయినట్లు భావిస్తే, క్రీజ్ వదిలి వెళ్లడం ద్వారా గిల్‌క్రిస్ట్ బాగా ప్రఖ్యాతి చెందాడు, అంపైర్ నిర్ణయానికి విరుద్ధంగా కూడా అతను మైదానాన్ని విడిచిపెట్టిన సంఘటనలు ఉన్నాయి. 1992లో ఫస్ట్ క్లాస్ క్రికెట్‌లోకి అడుగుపెట్టిన గిల్లీ, భారత్‌లో 1996లో అంతర్జాతీయ వన్డేల్లోకి ఆరంగేట్రం చేశాడు, 1999లో టెస్ట్ క్రికెట్‌లోకి అడుగుపెట్టాడు. గిల్లీ తన క్రీడా జీవితంలో, ఆస్ట్రేలియా తరపున 96 టెస్ట్ మ్యాచ్‌లు, 270 అంతర్జాతీయ వన్డేలు ఆడాడు. ఆట రెండు రూపాల్లోనూ ఆస్ట్రేలియా జట్టుకు వైస్-కెప్టెన్‌గా విధులు నిర్వహించాడు, అసలు సారథులు స్టీవ్‌వా మరియు రికీ పాంటింగ్ అందుబాటులో లేనప్పుడు జట్టుకు సారథ్యం కూడా వహించాడు. మార్చి 2008లో అంతర్జాతీయ క్రికెట్‌కు రిటైర్మెంట్ ప్రకటించాడు, అయితే ఇండియన్ ప్రీమియర్ లీగ్ ట్వంటీ-20 టోర్నీలో డెక్కన్ ఛార్జర్స్ తరుపున క్రికెట్ ఆడటం కొనసాగిస్తున్నాడు, 2009లో వీవీఎస్ లక్ష్మణ్ స్థానంలో ఆ జట్టు సారథ్య బాధ్యతలు కూడా చేపట్టాడు. అతని నేతృత్వంలో డెక్కెన్ ఛార్జర్స్ జట్టు 2009 టైటిల్ కైవసం చేసుకుంది.
ఆడమ్ గిల్‌క్రిస్ట్ 1971లో న్యూసౌత్‌వేల్స్‌లోని బెల్లింజెన్‌లో ఉన్న బెల్లింజెన్ ఆస్పత్రిలో జన్మించాడు. అతను మరియు అతని కుటుంబం డోరింగో, జూనే మరియు తరువాత డెనిలిక్విన్‌లలో నివసించారు, డెనిలిక్విన్ సౌత్ పబ్లిక్ స్కూల్ తరపున గిల్లీ క్రికెట్ ఆడుతూ బ్రియాన్ టాబెర్ షీల్డ్ గెలుచుకున్నాడు (న్యూసౌత్‌వేల్స్ క్రికెటర్ బ్రియాన్ టాబెర్ పేరు మీద ఈ అవార్డు నెలకొల్పబడింది). 13 ఏళ్ల వయస్సులో, అతని తల్లిదండ్రులు, స్టాన్ మరియు జూన్, కుటుంబాన్ని లిస్మోర్‌కు తీసుకెళ్లారు, ఇక్కడ గిల్‌క్రిస్ట్ కదీనా హై స్కూల్ క్రికెట్ జట్టుకు సారథ్యం వహించాడు. గిల్‌క్రిస్ట్ తరువాత స్టేట్ అండర్-17 జట్టుకు ఎంపికయ్యాడు, 1989లో అతనికి లండన్‌కు చెందిన రిచ్‌మండ్ క్రికెట్ క్లబ్ నుంచి ఒక స్కాలర్‌షిప్ లభించింది, ఈ పథకానికి ఇప్పుడు గిల్లీ తనంతటతాను మద్దతు ఇస్తున్నాడు. అతను అనంతరం సిడ్నీ వెళ్లాడు, అక్కడ సిడ్నీ గ్రేడ్ క్రికెట్‌లోని గోర్డాన్ క్లబ్‌లో చేరాడు, ఆపై ఉత్తర ప్రాంత జిల్లాలకు వెళ్లాడు.
అతను తన హైస్కూల్ ప్రియురాలు, వృత్తిరీత్యా ఆహార నిపుణురాలు అయిన మిలిండా (మెల్) గిల్‌క్రిస్ట్ (నీ షార్పే)ను వివాహం చేసుకున్నాడు, ఈ దంపతులు ఇద్దరు కుమారులు, ఒక కుమార్తెకు జన్మనిచ్చారు, వారి పేర్లు వరుసగా హారిసన్ మరియు ఆర్కీ, అన్నీ జీన్. 2007 ప్రారంభంలో గిల్‌క్రిస్ట్ వ్యక్తిగత జీవితం ప్రసారమాధ్యమాల్లో నలిగింది, 2007 క్రికెట్ ప్రపంచకప్ ప్రారంభ సమయంలోనే తన చిన్న బిడ్డ కూడా జన్మిస్తుండటంతో మార్చిలో జరిగే టోర్నమెంట్ ప్రారంభ మ్యాచ్‌లకు గిల్‌క్రిస్ట్ అందుబాటులో ఉండటం సందేహాస్పదం అయింది. అయితే చిన్న కుమారుడు ఆర్చీ ముందుగానే (ఫిబ్రవరిలో) జన్మించడంతో, ఈ టోర్నీ మొత్తానికి తాను అందుబాటులో ఉంటానని గిల్‌క్రిస్ట్ ప్రకటన చేయగలిగాడు.
1991లో, గిల్‌క్రిస్ట్ ఆస్ట్రేలియా జాతీయ యువ క్రికెటర్ల జట్టుకు ఎంపికయ్యాడు, ఈ జట్టు ఇంగ్లండ్‌లో పర్యటించి, అక్కడ యువజన వన్డేలు మరియు టెస్ట్ మ్యాచ్‌లు ఆడింది. మూడు టెస్ట్ మ్యాచ్‌ల్లో గిల్‌క్రిస్ట్ ఒక సెంచరీ మరియు ఒక అర్ధ సెంచరీ నమోదు చేశాడు. ఆ ఏడాది ఆస్ట్రేలియా తిరిగి వచ్చిన తరువాత, గిల్‌క్రిస్ట్‌కు ఆస్ట్రేలియన్ క్రికెట్ అకాడమీలోకి అనుమతి లభించింది, ఇది ఆస్ట్రేలియా యువ క్రికెటర్లకు తుది మెరుగులు దిద్దే పాఠశాల. తరువాతి ఏడాదికి, ఆస్ట్రేలియా రాష్ట్ర జట్ల ద్వితీయ శ్రేణి జట్టు (సెకండ్ ఎలెవన్)తో తలపడిన మ్యాచ్‌ల్లో గిల్‌క్రిస్ట్ ACAకు ప్రాతినిధ్యం వహించాడు, అనంతరం దక్షిణాఫ్రికా పర్యటనకు వెళ్లి ప్రావీన్సియల్ యూత్ టీంల తరపున ఆడాడు.
అక్కడి నుంచి ఆస్ట్రేలియా తిరిగి వచ్చిన తరువాత, స్టేట్ కోల్ట్స్ మరియు సెకండ్ ఎలెవన్ జట్ల తరపున ఆడిన నాలుగు మ్యాచ్‌ల్లో గిల్‌క్రిస్ట్ రెండు సెంచరీలు నమోదు చేశాడు, దీంతో 1992–93 సీజన్ సందర్భంగా న్యూసౌత్‌వేల్స్ జట్టు తరపున ఫస్ట్-క్లాస్ క్రికెట్‌లోకి ఎంపికయ్యాడు, అయితే అధికారిక వికెట్‌కీపర్ ఫిల్ ఎమ్రే ఉండటంతో, బ్యాట్స్‌మన్‌గా పేలవ ప్రదర్శన కనబరిచాడు. తన తొలి సీజన్‌లో, న్యూసౌత్‌వేల్స్ జట్టు షెఫీల్డ్ షీల్డ్ గెలుచుకుంది, క్వీన్స్‌ల్యాండ్ జట్టుతో జరిగిన ఫైనల్ మ్యాచ్‌లో రెండో ఇన్నింగ్స్‌లో సులభమైన విజయలక్ష్యాన్ని ఛేదించే క్రమంలో గిల్‌క్రిస్ట్ 20 పరుగులు చేసి నాటౌట్‌గా నిలిచాడు. ప్రారంభ సీజన్‌లో గిల్‌క్రిస్ట్ 30.44 సగటుతో 274 పరుగులు చేశాడు, అర్ధ సెంచరీపైన ఒక్కసారి మాత్రమే 75 పరుగుల వ్యక్తిగత స్కోరు చేయగలిగాడు. అతను మెర్చంటైల్ మ్యూచువల్ పరిమిత ఓవర్ల క్రికెట్ టోర్నీలో కూడా ఆరంగేట్రం చేశాడు. దీంతో జట్టులో చోటు నిలుపుకునేందుకు కష్టపడాల్సి వచ్చింది, తరువాతి సీజన్‌లో కేవలం మూడు ఫస్ట్-క్లాస్ మ్యాచ్‌లు మాత్రమే ఆడాడు. వీటిలో సగటు 8.60 సగటుతో 43 పరుగులు చేశాడు; న్యూసౌత్‌వేల్స్ రెండు టోర్నీల్లోనూ టైటిల్ గెలుచుకుంది, అయితే రెండింటి ఫైనల్స్‌లోనూ గిల్‌క్రిస్ట్‌ను పక్కనపెట్టారు, అంతేకాకుండా పరిమిత ఓవర్ల క్రికెట్‌లో ఒక్క మ్యాచ్‌లో కూడా ఆడేందుకు అతనికి అవకాశం రాలేదు.
ఆధిపత్య న్యూసౌత్‌వేల్స్ జట్టులో అవకాశాలు కరువవడంతో, గిల్‌క్రిస్ట్ 1994–95 సీజన్ ప్రారంభంలో పశ్చిమ ఆస్ట్రేలియా జట్టులో చేరాడు, ఈ జట్టులో వికెట్-కీపర్ చోటు కోసం ఇక్కడ అతను మాజీ టెస్ట్ ఆటగాడు టిమ్ జ్యోరెర్‌తో పోటీ పడాల్సివచ్చింది. ఇక్కడ కూడా జట్టులో ఎంపిక అయ్యేందుకు గిల్‌క్రిస్ట్‌కు తక్కువ అవకాశం మాత్రమే ఉంది. అయితే, సీజన్-ముందు సన్నాహక మ్యాచ్‌లో సెంచరీ చేసి జ్యోరెర్ చోటును గిల్లీ దక్కించుకున్నాడు. స్థానిక అభిమానులు ఈ నిర్ణయాన్ని తొలత వ్యతిరేకించారు, అయితే గిల్‌క్రిస్ట్ తరువాత వారి మెప్పును పొందగలిగాడు. తొలి సీజన్‌లో గిల్లీ 55 ఫస్ట్-క్లాస్ క్రికెట్ అవుట్‌లను తన ఖాతాలో వేసుకున్నాడు, 1994-95 సీజన్‌లో ఆస్ట్రేలియా దేశవాళీ క్రికెట్‌లో మరే ఇతర వికెట్ కీపర్ ఖాతాలో ఇన్ని వికెట్లు లేవు. అయితే, అతను బ్యాటింగ్‌లో ఇబ్బంది పడుతూనే ఉన్నాడు, ఏడు ఒక అంకె స్కోర్లతోపాటు 26.53 సగటుతో 398 పరుగులు మాత్రమే చేశాడు, సీజన్ తరువాతి దశల్లో దక్షిణ ఆస్ట్రేలియా జట్టుతో జరిగిన ఒక మ్యాచ్‌లో అతను 126 పరుగులు చేయడం ద్వారా ఫస్ట్-క్లాస్ క్రికెట్‌లో తొలి సెంచరీ నమోదు చేశాడు. అనంతరం 1995లో ఇంగ్లండ్‌లో పర్యటించిన యువ ఆస్ట్రేలియా జట్టుకు గిల్‌క్రిస్ట్ ఎంపికయ్యాడు, ఈ పర్యటనలో ఆస్ట్రేలియా యువ జట్టు ఇంగ్లండ్ కౌంటీ జట్లతో తలపడింది. ఈ పర్యటనలో గిల్‌క్రిస్ట్ బ్యాట్‌తోనూ మెరిశాడు, రెండు సెంచరీలతో 70.00 సగటుతో 490 పరుగులు చేశాడు. పెర్త్లో తన రెండో సీజన్ సందర్భంగా మరోసారి అతను దేశవాళీ క్రికెట్‌లో అత్యధిక అవుట్‌లను తన ఖాతాలో వేసుకొని అందరి దృష్టిని ఆకర్షించాడు, ఈసారి అవుట్‌లలో 58 క్యాచ్‌లు మరియు నాలుగు స్టంపింగ్‌లు ఉన్నాయి, అంతేకాకుండా 50.52 మెరుగైన బ్యాటింగ్ సగటుతో 835 పరుగులు చేశాడు. ఇది జట్టును షెఫీల్డ్ షీల్డ్ టోర్నీ ఫైనల్స్‌కు చేర్చింది, అడిలైడ్ ఒవెల్‌లో జరిగిన ఈ మ్యాచ్‌లో గిల్‌క్రిస్ట్ తొలి ఇన్నింగ్స్‌లో 187 బంతుల్లోనే 185 పరుగులు చేసి అజేయం‌గా నిలిచాడు, వీటిలో ఐదు సిక్స్‌లు కూడా ఉన్నాయి. ఈ ఇన్నింగ్స్ గిల్‌క్రిస్ట్‌కు జాతీయ జట్టులో చోటు దక్కేందుకు అవకాశాలను బాగా మెరుగుపరిచింది. పర్యాటక జట్టును అడ్డుకోవడంలో దక్షిణ ఆస్ట్రేలియా చివరి బ్యాటింగ్ జోడీ విఫలమవడంతో ఉత్కంఠభరితంగా సాగిన ఈ మ్యాచ్ డ్రాగా ముగిసింది. అర్హత పోటీల్లో ఎక్కువ పాయింట్లు సాధించడంతో ఆతిథ్య జట్టు టైటిల్‌ను కైవసం చేసుకుంది. సీజన్ చివరి పరిమిత ఓవర్ల మ్యాచ్‌లో 76 పరుగులతో అజేయంగా నిలిచిన గిల్‌క్రిస్ట్ న్యూసౌత్‌వేల్స్ జట్టుపై పశ్చిమ ఆస్ట్రేలియా జట్టు మూడు వికెట్ల తేడాతో కష్టపడి నెగ్గడంలో కీలకపాత్ర పోషించాడు, ఈ మ్యాచ్ విజయంతో జట్టు క్వీన్స్‌ల్యాండ్‌తో జరిగే ఫైనల్స్‌కు అర్హత సాధించింది, అయితే ఫైనల్స్‌లో మాత్రం పశ్చిమ ఆస్ట్రేలియా పరాజయం చవిచూసింది. గిల్‌క్రిస్ట్‌కు అతని అద్భుతమైన ఫామ్ ఆస్ట్రేలియా ఎ జట్టుకు ఎంపిక అయ్యేందుకు ఉపయోగపడింది, జాతీయ జట్టు ఎంపికకు దగ్గరలో ఉన్న ఆటగాళ్లు ఈ జట్టుకు ఎంపికవుతారు. 1996-97 సీజన్ ప్రారంభంలో, కొన్ని ప్రసారమాధ్యమాలు జాతీయ జట్టు వికెట్-కీపర్ ఇయాన్ హీలీ స్థానాన్ని గిల్లీ ఆక్రమిస్తాడని ప్రచారం చేశాయి, అయితే హీలీ తొలి టెస్ట్‌లో 161 పరుగులు చేసి తన స్థానాన్ని పదిలపరుచుకున్నాడు. గిల్‌క్రిస్ట్ మాత్రం దేశవాళీ సర్క్యూట్‌లో బలమైన ప్రదర్శన ఇవ్వడం కొనసాగించాడు, మరోసారి దేశవాళీ క్రికెట్‌లో 62 అవుట్‌లతో అత్యధిక వికెట్లు దక్కించుకున్న వికెట్ కీపర్‌గా నిలిచాడు, సెంచరీ చేయడంలో విఫలమయినప్పటికీ, అతని బ్యాటింగ్ సగటు మాత్రం 40 వద్ద ఉంది. మర్చంటైల్ మ్యూచువల్ కప్ టోర్నమెంట్‌లో జట్టు విజయవంతంగా నిలిచింది, మార్చి 1997న జరిగిన టోర్నీ ఫైనల్‌లో క్వీన్స్‌ల్యాండ్‌పై వారియర్స్ జట్టు ఎనిమిది వికెట్లు తేడాతో విజయం సాధించింది; ఈ మ్యాచ్‌లో గిల్‌క్రిస్ట్ బ్యాటింగ్ చేయాల్సిన అవసరం రాలేదు.
1997-98 సీజన్ కూడా అత్యధిక వికెట్లు దక్కించుకున్న వికెట్ కీపర్ జాబితాలో గిల్‌క్రిస్ట్ అగ్రస్థానంలో నిలిచాడు, ఈ జాబితాలో అతను అగ్రస్థానంలో నిలవడం వరుసగా ఇది నాలుగో ఏడాది, ఈసారి అతని బ్యాటింగ్ సగటు 47.66కి మెరుగుపడింది, జాతీయ పరిమిత ఓవర్ల క్రికెట్ జట్టులో స్థానాన్ని పదిలపరుచుకోవడంతో ఈ సీజన్‌లో మొత్తం 10 క్వాలిఫైయింగ్ షీల్డ్ మ్యాచ్‌ల్లో అతను ఆరు మాత్రమే ఆడగలిగాడు. ఈ సీజన్ ప్రారంభంలో దక్షిణ ఆస్ట్రేలియాపై 203 పరుగులతో అజేయంగా నిలిచిన గిల్‌క్రిస్ట్ ఫస్ట్-క్లాస్ క్రికెట్‌లో తొలి డబుల్ సెంచరీని కూడా నమోదు చేశాడు, తరువాత అంతర్జాతీయ జట్టుకు సేవలు అందించడం కోసం వెళ్లిన అతను సీజన్ చివరిలో మళ్లీ ఫస్ట్-క్లాస్ క్రికెట్‌కు అందుబాటులోకి వచ్చాడు. తిరిగి వచ్చిన తరువాత విక్టోరియాపై 109 పరుగులు చేశాడు మరియు టాస్మానియాపై జరిగిన షెఫీల్డ్ షీల్డ్ టోర్నీ ఫైనల్ మ్యాచ్‌లోనూ ఆడాడు, ఈ మ్యాచ్‌లో అతను ఎనిమిది పరుగులు మాత్రమే చేసినప్పటికీ జట్టు విజయం సాధించింది. ఇదిలా ఉంటే మర్చంటైల్ మ్యూచువల్ కప్‌లో మాత్రం జట్టుకు నిరాశ ఎదురైంది, ఈ టోర్నీ సెమీ-ఫైనల్ మ్యాచ్‌లో క్వీన్స్‌ల్యాండ్‌పై జట్టు పరాజయం పాలైంది. తరువాతి సీజన్‌లో అంతర్జాతీయ మ్యాచ్‌లు కారణంగా గిల్‌క్రిస్ట్ దేశవాళీ క్రికెట్‌లో పాల్గొనడం బాగా తగ్గిపోయింది: మర్చంటైల్ మ్యూచువల్ కప్‌లో ఒక్క మ్యాచ్ మాత్రమే అతను ఆడాడు, అయితే పశ్చిమ ఆస్ట్రేలియా జట్టు షెఫీల్డ్ షీల్డ్‌ను కైవసం చేసుకోవడంలో గిల్లీ సాయపడ్డాడు, క్వాలిఫైయింగ్ రౌండుల్లో అతను ఒక సెంచరీ నమోదు చేశాడు.
అనంతరం ఆస్ట్రేలియా జాతీయ జట్టులో సాధారణ ఆటగాడిగా మారడంతో గిల్‌క్రిస్ట్ దేశవాళీ క్రికెట్‌కు చాలా అరుదుగా అందుబాటులో ఉన్నాడు. 1999లో జట్టుకు టెస్ట్ వికెట్-కీపర్‌గా కూడా అతను ఎంపికయ్యాడు, మరియు 1999 మరియు 2005 మధ్యకాలంలో, తన రాష్ట్రం తరపున కేవలం ఏడు సార్లు మాత్రమే ఫస్ట్-క్లాస్ మ్యాచ్‌లు ఆడాడు. 2005-06లో ప్యూరా కప్‌లోనూ అతను ఆడలేదు, పరిమిత ఓవర్ల ING కప్‌లో మాత్రం మూడు మ్యాచ్‌ల్లో ఆడాడు.
1996లో గిల్‌క్రిస్ట్ ఆస్ట్రేలియా అంతర్జాతీయ వన్డే (ODI) జట్టులోకి ఎంపికయ్యాడు, అక్టోబరు 26, 1996న ఫరీదాబాద్‌లో దక్షిణాఫ్రికాతో జరిగిన మ్యాచ్‌లో అతను 129వ ఆస్ట్రేలియా వన్డే టోపీతో అంతర్జాతీయ వన్డే ఆరంగేట్రం చేశాడు, రెగ్యులర్ కీపర్ ఇయాన్ హీలీ గాయపడటంతో అతనికి ఆడే అవకాశం లభించింది. తొలి మ్యాచ్‌లో 18 పరుగుల వ్యక్తిగత స్కోరు మాత్రమే చేసిన గిల్లీ అలెన్ డొనాల్డ్ బౌలింగ్‌లో అవుటయి బ్యాట్‌తో రాణించలేకపోయినప్పటికీ, ఇదే మ్యాచ్‌లో వికెట్‌కీపర్‌గా తొలి అంతర్జాతీయ క్యాచ్‌ను అందుకున్నాడు, ఈ క్యాచ్ ద్వారా పాల్ రీఫెల్ బౌలింగ్‌లో హాన్సీ క్రాన్యే గోల్డెన్ డక్‌గా పెవీలియన్ చేరాడు. ఈ పర్యటనలో ఆడిన రెండో, తన చివరి వన్డేలో గిల్‌క్రిస్ట్ రనౌట్‌ రూపంలో డకౌట్ అయ్యాడు. 1996-97 సీజన్‌లో హీలీ తిరిగి జాతీయ జట్టుకు తన సేవలను కొనసాగించాడు. 1997నాటి ఆస్ట్రేలియా జట్టు దక్షిణాఫ్రికా పర్యటన సందర్భంగా తొలి రెండు వన్డేల్లో హీలీ స్థానంలో గిల్‌క్రిస్ట్ ఆడాడు, ఆ సమయంలో హీలీ నిరసన కారణంగా సస్పెండ్ చేయబడ్డాడు. హీలీ తిరిగి వచ్చిన తరువాత కూడా మార్క్‌వాకు చేతి గాయం కావడంతో గిల్‌క్రిస్ట్ బ్యాట్స్‌మన్‌గా జట్టులో తన స్థానాన్ని నిలుపుకున్నాడు. ఈ సిరీస్ సందర్భంగా గిల్‌క్రిస్ట్ తొలి అర్ధ సెంచరీ సాధించాడు, డర్బన్‌లో జరిగిన మ్యాచ్‌లో అతను 77 పరుగులు నమోదు చేశాడు. సిరీస్ మొత్తం మీద 31.75 సగటుతో 127 పరుగులు చేశాడు. 1997లో తరువాత ఇంగ్లండ్‌పై టెక్సాకో ట్రోఫీ ఆడేందుకు గిల్‌క్రిస్ట్ వెళ్లాడు, ఈ సిరీస్‌లో ఆస్ట్రేలియా 3-0తో పరాజయం పాలైంది, రెండు ఇన్నింగ్స్‌ల్లో వరుసగా గిల్‌క్రిస్ట్ 53 మరియు 33 పరుగులు చేశాడు.
1997-98 ఆస్ట్రేలియా సీజన్ ప్రారంభంలో, హీలే మరియు కెప్టెన్ మార్క్ టేలర్లను ఆ దేశ సెలెక్టర్లు వన్డే జట్టు నుంచి తొలగించారు, వారి స్థానంలో ఆస్ట్రేలియా సెలెక్టర్లు గిల్‌క్రిస్ట్ మరియు మైకెల్ డి వెనుటోలను జట్టులోకి ఎంపిక చేశారు. వన్డే మరియు టెస్ట్ జట్లను వేర్వేరుగా ఎంపిక చేస్తామని, సెలెక్టర్లు జట్టు ఎంపిక విధానంలో మార్పులు చేయడంతో గిల్‌క్రిస్ట్ జాతీయ జట్టులోకి రావడం సాధ్యపడింది, దీని ద్వారా టెస్ట్ మరియు వన్డేలకు స్పెషలిస్ట్‌లను (ప్రత్యేకించిన ఆటగాళ్లు) ఎంపిక చేసేందుకు వీలు ఏర్పడింది, దీని ప్రకారం హీలీ టెస్ట్ వికెట్-కీపర్‌గా తన స్థానాన్ని నిలుపుకున్నాడు. ముందు సీజన్‌లో ముక్కోణపు వన్డే టోర్నీ ఫైనల్‌కు అడుగుపెట్టడంలో ఆస్ట్రేలియా జట్టు విఫలం అవడంతో ఈ నిర్ణయం తీసుకున్నారు, 17 ఏళ్లలో తొలిసారి ఆస్ట్రేలియా జట్టు ఈ సిరీస్ ఫైనల్‌లోకి అడుగుపెట్టలేకపోయింది. ఈ కొత్త జట్టు ప్రారంభంలో తమపై నమ్మకాన్ని నిలబెట్టలేకపోయింది, టేలర్ స్థానాన్ని భర్తీ చేసేందుకు వివిధ ఆటగాళ్లను పరీక్షించి చూశారు, అయితే మార్క్‌వా సరైన జోడీగా ఎవరూ విజయవంతం కాలేదు, దీని ఫలితంగా 1997-98 కార్ల్‌టన్ & యునైటెడ్ సిరీస్‌లో అన్ని నాలుగు రౌండ్ రాబిన్ మ్యాచ్‌ల్లో దక్షిణాఫ్రికాపై ఆస్ట్రేలియా జట్టు పరాజయం పాలైంది. ఏడో ఆటగాడి స్థానంలో దిగువ ఆర్డర్‌లో బ్యాటింగ్ చేయడానికి గిల్‌క్రిస్ట్ కూడా ఇబ్బంది పడ్డాడు, ఈ స్థానాన్ని వికెట్-కీపర్‌కు కేటాయించడం సంప్రదాయంగా వస్తోంది, ఈ స్థానంలో ఆడిన గిల్లీ ఎనిమిది క్వాలిఫైయింగ్ మ్యాచ్‌ల్లో 24.66 సగటుతో 148 పరుగులు చేశాడు. మెల్బోర్న్ క్రికెట్ మైదానంలో దక్షిణాఫ్రికాతో జరిగిన తొలి ఫైనల్ మ్యాచ్‌లో గిల్‌క్రిస్ట్ ఓపెనర్ రూపంలో మార్క్‌వా జోడీగా రంగంలో దిగాడు. అయితే ఈ జోడీకి ప్రారంభ మ్యాచ్‌లో పేలవమైన అనుభవం ఎదురైంది, గిల్‌క్రిస్ట్ చేసిన తప్పు కారణంగా వా రనౌట్ అయ్యాడు. అయితే, సిడ్నీ క్రికెట్ మైదానంలో జరిగిన రెండో ఫైనల్ మ్యాచ్‌లో గిల్‌క్రిస్ట్ తన తొలి వన్డే సెంచరీ నమోదు చేసి ఆస్ట్రేలియా లక్ష్యఛేదనను విజయవంతంగా పూర్తి చేయడంలో కీలకపాత్ర పోషించాడు, ఈ ప్రదర్శన జట్టులో ఓపెనర్‌గా గిల్‌క్రిస్ట్ స్థానాన్ని పదిలపరిచింది. మూడో ఫైనల్ మ్యాచ్‌లోనూ విజయం సాధించిన ఆస్ట్రేలియా చివరకు టైటిల్‌ను గెలుచుకుంది.
ఫిబ్రవరి 1998లో న్యూజిలాండ్ పర్యటన సందర్భంగా, గిల్‌క్రిస్ట్ 50.00 సగటుతో 200 పరుగులు చేసి ఆస్ట్రేలియా బ్యాట్స్‌మెన్ సగటుల్లో అగ్రస్థానంలో నిలిచాడు, తొలి మ్యాచ్‌లో 118 పరుగులు చేసి ఆస్ట్రేలియా మ్యాచ్ గెలవడంలో ముఖ్యభూమిక పోషించాడు. గిల్లీ తన తొలి వన్డే స్టంపింగ్‌ను కూడా ఈ సిరీస్‌లోనే నమోదు చేశాడు, వెల్లింగ్టన్‌లో జరిగిన రెండో వన్డేలో నాథన్ ఆస్టల్‌ను స్టంపౌట్ చేశాడు. ఆస్ట్రేలియా తరువాత ఆసియా ఖండంలో రెండు ముక్కోణపు సిరీస్‌లు ఆడింది. గిల్‌క్రిస్ట్ భారత్‌లో ఇబ్బంది పడ్డాడు, ఇఖ్కడ 17.20 సగటుతో 86 పరుగులు మాత్రమే చేశాడు. ఏప్రిల్ 1998లో ఆస్ట్రేలియా, భారత్ మరియు న్యూజిలాండ్ జట్ల మధ్య షార్జాలో జరిగిన కోకకోలా కప్ ఆడేందుకు అతను వెళ్లాడు. ఈ టోర్నమెంట్‌లో ఆస్ట్రేలియా రన్నరప్‌గా నిలిచింది, గిల్‌క్రిస్ట్ వికెట్‌కీపర్‌గా తొమ్మిది మంది బ్యాట్స్‌మెన్‌ను పెవీలియన్‌కు పంపగా, బ్యాటింగ్‌లో 37.13 సగటు నమోదు చేశాడు.
కౌలాలంపూర్‌లో జరిగిన 1998 కామన్వెల్త్ క్రీడల్లో గిల్‌క్రిస్ట్ వెండి పతకాన్ని గెలుచుకున్నాడు, కామన్వెల్త్ క్రీడల్లో క్రికెట్ నిర్వహించిన ఒకేఒక్క సందర్భంగా ఇదే కావడం గమనార్హం. ఈ మ్యాచ్‌లకు వన్డే హోదా లేదు, మొదటి నాలుగు మ్యాచ్‌ల్లో విజయం సాధించిన ఆస్ట్రేలియా, ఫైనల్‌లో దక్షిణాఫ్రికా చేతిలో పరాజయం పాలైంది, ఈ మ్యాచ్‌లో గిల్‌క్రిస్ట్ 15 పరుగులు మాత్రమే చేశాడు. పాకిస్థాన్ గడ్డపై అరుదైన 3-0 వైట్‌వాష్ చేసిన ఆస్ట్రేలియా జట్టులో సభ్యుడిగా ఉన్న అతను 103 పరుగులతో ఒక సెంచరీ చేయడంతోపాటు, సిరీస్‌లో 63.33 సగటుతో మొత్తం 190 పరుగులు చేశాడు.
జనవరి మరియు ఫిబ్రవరి 1999లో శ్రీలంక మరియు ఇంగ్లండ్‌లతో జరిగిన కార్ల్‌టన్ & యునైటెడ్ సిరీస్‌లో అద్భుతమైన వ్యక్తిగత ప్రదర్శన కనబరిచిన గిల్‌క్రిస్ట్ 1999 క్రికెట్ ప్రపంచకప్‌కు ముందు మంచి ఫామ్‌లో ఉన్నాడు. రెండు సెంచరీలు-రెండూ శ్రీలంకపైనే- ఒక అర్ధ సెంచరీతో 43.75 సగటుతో 525 పరుగులు చేశాడు, అంతేకాకుండా మొత్తం 12 మ్యాచ్‌ల్లో 27 వికెట్లను తన ఖాతాలో వేసుకున్నాడు. ఆస్ట్రేలియా SCGలో రికార్డు స్థాయిలో విజయవంతమైన లక్ష్యఛేదనను పూర్తి చేసేందుకు అతని (131) శతకం సాయపడింది, తరువాత MCGలో 154 పరుగులు చేసి అత్యధిక వ్యక్తిగత స్కోరు చేసిన ఆస్ట్రేలియా ఆటగాడిగా రికార్డు నెలకొల్పాడు.
ప్రపంచకప్‌కు ముందు ఆస్ట్రేలియా తన చివరి సిరీస్‌ను 1999నాటి వెస్టిండీస్ పర్యటనలో ఆడింది, ఈ పర్యటనలోనూ గిల్‌క్రిస్ట్ వికెట్‌కీపర్-బ్యాట్స్‌మన్‌గా సత్తా చాటాడు. ఈ సిరీస్‌లో గిల్‌క్రిస్ట్ 28.71 బ్యాటింగ్ సగటుతో మరియు సుమారుగా 90.00 స్ట్రైక్ రేట్‌తో రాణించాడు, ఏడు మ్యాచ్‌ల సిరీస్‌లో మొత్తం ఏడు ఫీల్డింగ్ వికెట్‌లు తన ఖాతాలో వేసుకున్నాడు, ఈ సిరీస్‌లో 3-3, ఒక టై కారణంగా ఫలితం తేలలేదు.
ఆస్ట్రేలియా గెలిచిన ప్రతి ప్రపంచకప్ మ్యాచ్‌లోనూ గిల్‌క్రిస్ట్ ఆడాడు, అయితే స్కాట్లాండ్, న్యూజిలాండ్ మరియు పాకిస్థాన్ జట్లతో జరిగిన ప్రారంభ మ్యాచ్‌ల్లో వరుసగా 6, 14 మరియు 0 వ్యక్తిగత స్కోర్లతో నిరాశపరిచాడు. ఆస్ట్రేలియా తరువాతి రెండు మ్యాచ్‌ల్లో పరాజయం పాలైంది, దీని ఫలితంగా ఫైనల్‌కు చేరాలంటే తరువాత ఆరు మ్యాచ్‌ల్లో తప్పనిసరిగా గెలవాల్సిన పరిస్థితి ఏర్పడింది. గిల్‌క్రిస్ట్ బంగ్లాదేశ్‌పై 39 బంతుల్లో 63 పరుగులు చేయడంతో, ఆస్ట్రేలియా జట్టు టోర్నమెంట్ సూపర్ సిక్స్ దశకు చేరుకుంది, వెస్టిండీస్‌పై కూడా విజయంతో ఆస్ట్రేలియాకు ఇది సాధ్యపడింది, ఈ మ్యాచ్‌లో గిల్‌క్రిస్ట్ 21 పరుగులు మాత్రమే చేశాడు. ఇదిలా ఉంటే సూపర్ సిక్స్ దశలోనూ గిల్‌క్రిస్ట్ ఇబ్బంది పడ్డాడు, భారత్, జింబాబ్వే మరియు దక్షిణాఫ్రికా జట్లుపై వరుసగా 31, 10 మరియు 5 పరుగులు మాత్రమే చేయగలిగాడు. ఆస్ట్రేలియా ఈ మూడు మ్యాచ్‌ల్లో విజయం సాధించింది, సెమీస్‌లో అడుగుపెట్టేందుకు, తుది మ్యాచ్‌లో ఆస్ట్రేలియాకు చివరి ఓవర్‌లో విజయం సాధించింది. దక్షిణాఫ్రికాతో జరిగిన సెమీ ఫైనల్‌లో గిల్‌క్రిస్ట్ 20 పరుగులు మాత్రమే చేశాడు, అయితే మ్యాచ్ చివరి దశను విజయవంతంగా ముగించడంలో కీలకపాత్ర పోషించాడు. ఈ మ్యాచ్‌లో రెండు జట్ల స్కోర్లు సమమయ్యాయి, దక్షిణాఫ్రికాతో తొమ్మిది వికెట్లు కోల్పోయి, విజయం కోసం మరో పరుగు చేస్తున్న సమయంలో గిల్‍‌క్రిస్ట్ చివరి బ్యాట్స్‌మన్ అలెన్ డొనాల్డ్‌ను రనౌట్ చేశాడు; దీంతో మ్యాచ్ టై అయింది, పాయింట్ల ఆధారంగా ఆస్ట్రేలియా ఫైనల్‌లోకి అడుగుపెట్టింది. ఫైనల్‌లో గిల్‌క్రిస్ట్ 54 పరుగులు చేసి 1987 తరువాత ఆస్ట్రేలియా తొలి ప్రపంచ టైటిల్‌ను సాధించడంలో కీలకపాత్ర పోషించాడు, ఈ మ్యాచ్‌లో పాకిస్థాన్‌పై ఆస్ట్రేలియా ఎనిమిది వికెట్ల తేడాతో విజయం సాధించింది. టోర్నమెంట్ మొత్తం పేలవమైన ఫామ్‌తో ఇబ్బంది పడి, 21.54 సగటుతో 237 పరుగులు మాత్రమే చేసిన, గిల్‌క్రిస్ట్‌కు ఫైనల్‌లో ప్రదర్శన సంతోషాన్ని మిగిల్చింది.
ప్రపంచకప్ విజయం తరువాత ఆగస్టు 1999లో జరిగిన ఐవా కప్‌లో ఆస్ట్రేలియా పరాజయం చవిచూసింది, అయితే ఈ టోర్నమెంట్‌లో 46.20 సగటుతో 231 పరుగులు చేయడం ద్వారా, గిల్‌క్రిస్ట్ విజయవంతమైన బ్యాట్స్‌మన్‌గా, వికెట్-కీపర్‌గా నిలిచాడు. అనంతరం శ్రీలంకతో టెస్ట్ ఆటగాళ్లు పోరాడుతున్నప్పుడు, గిల్‌క్రిస్ట్ నేతృత్వంలో ఆస్ట్రేలియా ఎ జట్టు లాస్ ఏంజెలెస్‌లో భారత్ ఎ జట్టుతో తలపడింది. అక్టోబరులో జింబాబ్వేను ఆస్ట్రేలియా 3-0తో వైట్‌వాష్ చేసింది, ఈ టోర్నీలో అతను 20.00 సగటుతో 60 పరుగులు చేశాడు.
నవంబరు 1999లో బ్రిస్బేన్‌లోని గబ్బాలో పాకిస్థాన్‌తో జరిగిన తొలి టెస్ట్‌లో గిల్‌క్రిస్ట్ టెస్ట్ మ్యాచ్ ఆరంగేట్రం చేశాడు దీనిద్వారా ఆస్ట్రేలియా 381వ టెస్ట్ క్రికెటర్‌గా నిలిచాడు. పేలవమైన ఫామ్‌తో చాలాకాలం నుంచి ఇబ్బంది పడుతున్న హీలీ స్థానంలో గిల్‌క్రిస్ట్ జట్టులోకి వచ్చాడు, సొంత అభిమానుల ముందు చివరి మ్యాచ్ ఆడి రిటైర్మెంట్ ప్రకటించేందుకు అవకాశం ఇవ్వాలని సెలెక్టర్లకు హీలీ విజ్ఞప్తి చేసినప్పటికీ, అప్పుడు అతని విజ్ఞప్తులను వారు పట్టించుకోలేదు. టెస్ట్ క్రికెట్‌లో గిల్‌క్రిస్ట్ ప్రవేశం మరియు టెస్ట్ క్రికెట్‌లో ఆస్ట్రేలియా నాటకీయంగా అదృష్టం బాగా పెరగడం రెండూ ఏకసమయంలో జరిగాయి. 1999లో ఆ సమయం వరకు, ఆస్ట్రేలియా ఎనిమిది టెస్ట్ మ్యాచ్‌లు ఆడింది, వాటిలో మూడు మ్యాచ్‌లు గెలిచి, మరో మూడు మ్యాచ్‌ల్లో ఓడింది.
గబ్బాలో అభిమానుల మద్దతు కొరవడినప్పటికీ గిల్‌క్రిస్ట్ చెలరేగాడు; షేన్ వార్న్ బౌలింగ్‌లో అజార్ మహమూద్‌ను స్టంపౌట్ చేయడంతోపాటు, ఐదు క్యాచ్‌లు తీసుకున్నాడు, అంతేకాకుండా వేగంగా 81 పరుగుల వ్యక్తిగత స్కోరు సాధించాడు, ఎక్కువ పరుగులు వన్డే భాగస్వామి వాతో కలిపి చేశాడు, ఈ మ్యాచ్‌లో ఆస్ట్రేలియా 10 వికెట్ల తేడాతో సులభంగా విజయం సాధించింది. ప్రత్యర్థి ఆధిపత్యంలో ఉన్న తన రెండో టెస్ట్ మ్యాచ్‌లో గిల్‌క్రిస్ట్ 149 పరుగులతో నాటౌట్‌గా నిలిచి ఆస్ట్రేలియాను విజయతీరాలకు చేర్చాడు. విజయం కోసం 369 పరుగులు చేయాల్సిన ఆస్ట్రేలియా 5/126 స్కోరుతో కష్టాల్లో పడింది, పశ్చిమ ఆస్ట్రేలియా జట్టు సహచరుడు జస్టిన్ లాంగర్‌కు జతగా క్రీజ్‌లోకి వచ్చిన గిల్‌క్రిస్ట్ ఆపై మ్యాచ్ స్వరూపాన్ని పూర్తిగా మార్చివేశాడు, ఆస్ట్రేలియాకు విజయాన్ని సాధించిపెట్టేందుకు ఈ జోడీ రికార్డు స్థాయిలో ఆరో వికెట్‌కు 238 పరుగుల భాగస్వామ్యం నెలకొల్పింది. ప్రారంభ టెస్ట్ సీజన్ మొత్తం గిల్‌క్రిస్ట్ భీకర ఫామ్‌తో చెలరేగాడు, దీని ఫలితంగా పాకిస్థాన్ (3), భారత్ (3)లతో ఆడిన ఆరు మ్యాచ్‌ల్లో 69.28 సగటుతో 485 పరుగులు చేసి వేసవిని ముగించాడు, భారత్‌తో జరిగిన సిరీస్‌లో గిల్‌క్రిస్ట్ రెండు అర్ధ సెంచరీలు సాధించాడు.
తరువాత జరిగిన కార్ల్‌టన్ & యునైటెడ్ సిరీస్ వన్డేల్లో గిల్‌క్రిస్ట్ అంతంతమాత్రంగానే ఆడాడు; బెస్ట్ ఆఫ్ త్రీ ఫైనల్‌లో ఆస్ట్రేలియా 2-0తో పాకిస్థాన్‌ను ఓడించింది. గిల్‌క్రిస్ట్ 27.20 సగటుతో 272 పరుగులు చేశాడు; ఆస్ట్రేలియా డే రోజున భారత్‌తో జరిగిన మ్యాచ్‌లో ఆతిథ్య జట్టు 152 పరుగుల-తేడాతో విజయం సాధించింది, ఈ మ్యాచ్‌లో గిల్‌క్రిస్ట్ 92 పరుగులు చేశాడు. అనంతరం న్యూజిలాండ్ పర్యటనలో జరిగిన వన్డే సిరీస్‌లో గిల్‌క్రిస్ట్ 41.66 సగటుతో 251 పరుగులు చేశాడు. క్రైస్ట్‌చర్చ్‌లో జరిగిన వన్డేలో అతను 128 పరుగులు చేయడం సిరీస్‌కు హైలెట్‌గా నిలిచింది, దీని ద్వారా ఆస్ట్రేలియా రికార్డు స్థాయిలో 6/349తో అత్యధిక స్కోరు నమోదు చేయగలిగింది. ఈ సిరీస్‌లో రెండు వన్డే మ్యాచ్‌ల్లో గిల్‌క్రిస్ట్ మ్యాన్ ఆఫ్ ది మ్యాచ్‌గా నిలిచాడు.
2000 సంవత్సరంలో న్యూజిలాండ్‌తో జరిగిన మూడో టెస్ట్ మ్యాచ్‌లో, అతను పది క్యాచ్‌లు తీసుకొని రికార్డు నెలకొల్పాడు, దీంతో గిల్‌క్రిస్ట్ ప్రపంచంలో మూడో అత్యుత్తమ ప్రదర్శన ఇచ్చిన వికెట్‌కీపర్‌గా రికార్డు సృష్టించాడు, అంతేకాకుండా ఆస్ట్రేలియా వికెట్‌కీపర్‌లలో అయితే ఇప్పటికీ ఇదే అత్యుత్తమ ప్రదర్శన. గిల్‌క్రిస్ట్ బ్యాటింగ్ ప్రదర్శన అంతంతమాత్రంగా ఉన్నప్పటికీ, ఆస్ట్రేలియా 3-0తో క్లీన్ స్వీప్ చేసింది, ఈ సిరీస్‌లో అతను 36.00 సగటుతో 144 పరుగులు మాత్రమే చేశాడు. దక్షిణాఫ్రికాపై రెండు స్వదేశంలో మరియు బయటా జరిగిన వన్డే సిరీస్‌లలో గిల్‌క్రిస్ట్ 26.66 సగటుతో 170 పరుగులు మాత్రమే చేశాడు. మొత్తం ఆరు మ్యాచ్‌ల్లో దక్షిణాఫ్రికా మూడింటిలో విజయం సాధించింది, మరో మ్యాచ్ టైగా ముగిసింది.
ఏడాది తరువాతి భాగంలో, షేన్ వార్న్ స్థానంలో ఆస్ట్రేలియా జట్టుకు ఉప-సారథి (వైస్-కెప్టెన్) బాధ్యతలు స్వీకరించాడు, కొందరు యువకులతో తగువు, మరియు బ్రిటీష్ నర్సుతో శృంగార కార్యకలాపాల కారణంగా, మైదానం బయట వివాదాల్లో చిక్కుకొని సతమతమవుతున్న షేన్ వార్న్, చివరకు జట్టు ఉప-సారథ్యాన్ని వదులుకోవాల్సి వచ్చింది.
2000-01 సీజన్‌లో వెస్టిండీస్ స్వదేశంలో పర్యటన ప్రారంభించక ముందు, పశ్చిమ ఆస్ట్రేలియా తరపున ఫస్ట్-క్లాస్ క్రికెట్ ఆడుతూ గిల్‌క్రిస్ట్ వరుస సెంచరీలతో చెలరేగాడు. అడిలైడ్‌లో జరిగిన మూడో టెస్ట్‌లో గాయపడిన స్టీవ్‌వా స్థానంలో ఆస్ట్రేలియా జట్టుకు గిల్‌క్రిస్ట్ తొలిసారి సారథ్యం వహించాడు. గిల్‌క్రిస్ట్ ఈ టెస్ట్‌లో 9 మరియు 10 నాటౌట్ స్కోర్లు మాత్రమే చేయగలిగాడు, కోలిన్ మిల్లెర్ పది వికెట్లు పడగొట్టడంతో, ఆస్ట్రేలియా కష్టపడి ఐదు వికెట్ల తేడాతో ఈ టెస్ట్‌లో నెగ్గింది. గిల్‌క్రిస్ట్ ఈ మ్యాచ్‌ను తన "క్రీడా జీవితంలో అత్యంత గర్వకారణమైన సందర్భం"గా వర్ణించాడు. గాయం నుంచి కోలుకున్న స్టీవ్‌వా నాలుగు మరియు ఐదో టెస్ట్ మ్యాచ్‌లకు తిరిగి జట్టు సారథ్య బాధ్యతలు స్వీకరించాడు, ఈ సిరీస్‌ను ఆస్ట్రేలియా 5-0తో ముగించింది. రెండు అర్ధ సెంచరీలతో 48.20 సగటుతో గిల్‌క్రిస్ట్ 241 పరుగులు చేశాడు. ఈ టెస్ట్ సిరీస్ తరువాత వెంటనే జరిగిన వన్డే టోర్నమెంట్‌లో గిల్‌క్రిస్ట్ 36.22 సగటుతో 326 పరుగులు చేశాడు, ఇందులో అతని అత్యధిక స్కోరు 98, ఆస్ట్రేలియా జట్టు ఈ టోర్నమెంట్‌లో ఆడిన 10 మ్యాచ్‌ల్లో విజయం సాధించింది.
ఈ సమయం వరకు, గిల్‌క్రిస్ట్ 14 టెస్ట్ మ్యాచ్‌లు ఆడాడు, ఇవన్నీ ఆస్ట్రేలియా, న్యూజిలాండ్ దేశాల్లోనే జరిగాయి, వీటన్నింటిలోనూ ఆస్ట్రేలియానే విజయం సాధించింది. ఆస్ట్రేలియా 15 వరుస విజయాలకు భారత్ పర్యటనలో గట్టి సవాలు ఎదురైంది, ఇక్కడ వారు 1969-70 నుంచి ఒక్క సిరీస్ కూడా గెలవలేదు.
ముంబయిలో జరిగిన తొలి టెస్ట్‌లో ఆస్ట్రేలియా వరుస విజయ పరంపర ఇబ్బందుల్లో పడింది, భారత్ ముందుంచిన 171 పరుగులకు బదులుగా బ్యాటింగ్ చేపట్టిన ఆస్ట్రేలియా గిల్‌క్రిస్ట్ క్రీజ్‌లోకి వచ్చే సమయానికి 5/99 స్కోరుతో కష్టాల్లో ఉంది. అనంతరం ఎదురుదాడి చేసిన గిల్లీ 112 బంతుల్లో 122 పరుగులు చేశాడు, 32 ఓవర్లలోనే మాథ్యూ హేడెన్‌తో కలిసి 197 పరుగుల భాగస్వామ్యాన్ని నెలకొల్పాడు. దీంతో ఆస్ట్రేలియా టెస్ట్‌లో తిరిగి పుంజుకుంది, వారి స్కోరు 349 పరుగులకు చేరుకుంది. గిల్‌క్రిస్ట్ ఆరు క్యాచ్‌లు అందుకొని, ఆస్ట్రేలియా పది వికెట్ల విజయంలో కీలకపాత్ర పోషించడంతోపాటు, మ్యాన్ ఆఫ్ ది మ్యాచ్ అందుకున్నాడు, ఈ విజయంతో ఆస్ట్రేలియా వరుస విజయాల రికార్డు 16కు చేరుకుంది.
ఆపై గిల్‌క్రిస్ట్ ఫామ్ దారుణంగా క్షీణించింది, కోల్‌కతాలో జరిగిన రెండో టెస్ట్ మ్యాచ్‌లో అతను అరుదుగా కనిపించే "కింగ్ పెయిర్" (ఒక మ్యాచ్ రెండు ఇన్నింగ్స్‌ల్లోనూ గోల్డెన్ డక్‌లు (ఎదుర్కొన్న తొలి బంతికే అవుట్ అవడం) కావడం) రూపంలో దారుణంగా విఫలమయ్యాడు మరియు తరువాత చెన్నై టెస్ట్‌లో రెండు ఇన్నింగ్స్‌ల్లో రెండు పరుగులు మాత్రమే చేశాడు. గిల్లీ చివరి రెండు టెస్ట్ మ్యాచ్‌ల్లో వరుసగా నాలుగుసార్లు LBW{/0 రూపంలో పెవీలియన్ చేరాడు,{1/} ఇందులో మూడుసార్లు [[హర్భజన్ సింగ్‌]]కు వికెట్ సమర్పించుకున్నాడు, భారత్ 2-1తో సిరీస్ విజయం సాధించి, ఆస్ట్రేలియా వరుస విజయాల రికార్డుకు గండి కొట్టింది, ఈ సిరీస్‌లో హర్భజన్ సింగ్ 32 వికెట్లు పడగొట్టాడు. ఇదిలా ఉంటే అతని వన్డే ఫామ్ మాత్రం మెరుగ్గా ఉంది, భారత్‌లో తరువాత జరిగిన వన్డే సిరీస్‌లో గిల్లీ 43.00 సగటుతో 172 పరుగులు సాధించాడు, తిరిగి పుంజుకున్న ఆస్ట్రేలియా వన్డే సిరీస్‌ను 3-2తో కైవసం చేసుకుంది. గిల్‌క్రిస్ట్ ఈ సిరీస్ సందర్భంగా తొలిసారి ఆస్ట్రేలియా జాతీయ వన్డే జట్టుకు సారథ్యం వహించాడు, అతని కెప్టెన్సీలో ఆస్ట్రేలియా ఆడిన మూడు వన్డేల్లోనూ విజయం సాధించింది.
2001 యాషెస్ సిరీస్‌లో గిల్‌క్రిస్ట్ కీలకపాత్ర పోషించాడు, ఈ సిరీస్‌లో ఆస్ట్రేలియా 4-1తో విజయం సాధించింది, ఐదు టెస్ట్ మ్యాచ్‌ల ఈ సిరీస్‌లో 26 అవుట్‌లు మరియు 68.00 బ్యాటింగ్ సగటుతో గిల్‌క్రిస్ట్ 340 పరుగులు చేశాడు.
ఇంగ్లండ్ గడ్డపై వన్డేల్లో అప్పటివరకు 199 పరుగులు మాత్రమే చేసి సరిగా రాణించలేకపోతున్న గిల్లీ ఈసారి ఇక్కడ కష్టాలను అధిగమించాడు, టెస్ట్‌ల ముందు జరిగిన ముక్కోణపు వన్డే సిరీస్‌లో 49.60 సగటుతో 248 పరుగులు చేశాడు, పాకిస్థాన్‌తో జరిగిన ఫైనల్‌లో 76 పరుగులతో నాటౌట్‌గా నిలిచాడు.
భారత్‌లో ఎదురైన చేదు అనుభవాలను పక్కనబెట్టి ఎడ్జ్‌బాస్టన్‌లో జరిగిన తొలి టెస్ట్‌లో 143 బంతుల్లోనూ గిల్‌క్రిస్ట్ 152 పరుగులు చేశాడు. ఈ భారీ స్కోరు కారణంగా ఆస్ట్రేలియా 576 పరుగులు సాధించింది, సిరీస్ గమనాన్ని నిర్దేశించిన ఈ టెస్ట్‌లో ఆస్ట్రేలియా ఇన్నింగ్స్ విజయాన్ని దక్కించుకుంది. లార్డ్స్ మైదానంలో జరిగిన రెండో టెస్ట్‌లో గిల్‌క్రిస్ట్ 90 పరుగులు చేసి ఆస్ట్రేలియా ఎనిమిది వికెట్ల విజయంలో ముఖ్యపాత్ర పోషించాడు, ట్రెంట్ బ్రిడ్జ్‌లో జరిగిన మూడో టెస్ట్‌లోనూ మ్యాచ్ గమనాన్ని గిల్‌క్రిస్ట్ ఇన్నింగ్స్ ఆస్ట్రేలియావైపు తిప్పింది. ఆతిథ్య జట్టు 185 పరుగులకు బదులుగా బరిలో దిగిన ఆస్ట్రేలియా 7/105 స్కోరుతో కష్టాల్లో పడింది, గిల్‌క్రిస్ట్ 54 పరుగులతో ఆస్ట్రేలియా స్కోరును 190 పరుగులకు చేర్చాడు, తరువాత రెండో ఇన్నింగ్స్‌లో ఆస్ట్రేలియా ఏడు వికెట్ల తేడాతో ఘన విజయం సాధించింది.
స్టీవ్‌వాకు గాయం కావడంతో హేడింగ్లేలో జరిగిన నాలుగో టెస్ట్‌లో గిల్‌క్రిస్ట్ జట్టు సారథ్య బాధ్యతలు చేపట్టాడు. పలుమార్లు వర్షం అంతరాయం కలిగించిన ఈ మ్యాచ్‌లో, నాలుగో రోజు టీ విరామానికి ఆస్ట్రేలియా నాలుగు వికెట్ల నష్టానికి 176 పరుగులు చేసింది, దీంతో జట్టు మొత్తం ఆధిక్యత 315 పరుగులకు చేరుకుంది, ఈ సమయంలో గిల్‌క్రిస్ట్ ఇన్నింగ్స్‌ను డిక్లేర్ చేశాడు, అయితే ఆతిథ్య జట్టు ఆరు వికెట్లు చేతిలో ఉంచుకొని ఈ లక్ష్యాన్ని ఛేదించింది (173 పరుగులతో నాటౌట్‌గా నిలిచిన మార్క్ బౌచర్ జట్టు విజయంలో కీలకపాత్ర పోషించాడు, అతని ఈ ఇన్నింగ్స్‌లో 24 ఫోర్లు ఉన్నాయి). గిల్‌క్రిస్ట్ గత రెండు టెస్ట్‌ల్లోనూ 25 పరుగుల మార్కును దాటడంలో విఫలమయ్యాడు, అయితే ఈ సీజన్ అతనికి ఫలప్రదంగా ముగిసింది; ఆస్ట్రేలియా ఆడిన రెండు కౌంటీ మ్యాచ్‌ల్లోనూ అతను సెంచరీలు చేశాడు.
2001-02 సీజన్‌లో తరువాత స్వదేశంలో న్యూజిలాండ్‌తో జరిగిన సిరీస్ పూర్తిగా డ్రా (0-0)గా ముగిసింది, ఆపై దక్షిణాఫ్రికాపై జరిగిన సిరీస్‌ను ఆస్ట్రేలియా 0–3తో వైట్‌వాష్ చేసింది. న్యూజిలాండ్‌తో జరిగిన తొలి టెస్ట్ మ్యాచ్‌లో గిల్‌క్రిస్ట్ 118 పరుగులు చేశాడు, పెర్త్‌లో జరిగిన మూడో టెస్ట్‌లో 83 పరుగులతో నాటౌట్‌గా నిలిచాడు, చేతిలో మూడు వికెట్లు ఉండగా ఆస్ట్రేలియన్లు ఈ టెస్ట్‌ను డ్రాగా ముగించారు. ఇదిలా ఉంటే, దక్షిణాఫ్రికాపై సిరీస్‌లో విజయంలో గిల్‌క్రిస్ట్ పాత్ర అంతంతమాత్రంగానే కనిపిస్తుంది, ఈ సిరీస్‌లో అతను 35కుపైగా పరుగులు సాధించలేకపోయాడు. అతను వేసవి ముగిసే సమయానికి టెస్ట్‌ల్లో 50.42 సగటుతో 353 పరుగులు చేశాడు.
తరువాత వెంటనే జరిగిన వన్డేల్లోనూ గిల్‌క్రిస్ట్ 16.16 సగటుతో 97 పరుగులు మాత్రమే చేశాడు. టెస్ట్ ఓపెనర్‌గా రాణిస్తున్న మాథ్యూ హేడెన్‌ను వన్డే జట్టులోకి తీసుకునేందుకు ఆస్ట్రేలియా సెలెక్టర్లు మొగ్గు చూపారు, గిల్‌క్రిస్ట్ మరియు వా స్థానాల్లో హేడెన్‌ను కూడా పరీక్షించాలని నిర్ణయించారు, అయితే అతను జట్టులో, ముఖ్యంగా టాప్-ఆర్డర్‌లో కుదురుకోలేకపోయాడు. దుర్బలంగా కనిపిస్తున్న టాప్-ఆర్డర్‌తో, ఆస్ట్రేలియా ఫైనల్స్‌కు అర్హత సాధించడంలో విఫలమైంది, వా సోదరులకు సెలెక్టర్లు జట్టు నుంచి ఉద్వాసన పలికారు, దీంతో మార్క్‌తో గిల్‌క్రిస్ట్ నాలుగేళ్ల ఓపెనింగ్ భాగస్వామ్యానికి తెరపడింది. ఉప-సారథి గిల్‌క్రిస్ట్ కంటే ముందుగా ఆస్ట్రేలియా సెలెక్టర్లు రికీ పాంటింగ్‌కు సారథ్య బాధ్యతలు అప్పగించారు.
తరువాత నెలలో ఆస్ట్రేలియా జట్టు దక్షిణాఫ్రికా పర్యటనకు వెళ్లింది, జొహనెస్‌బర్గ్‌లో జరిగిన తొలి టెస్ట్ సందర్భంగా టెస్ట్‌ల్లో వేగవంతమైన డబుల్ సెంచరీ ప్రపంచ రికార్డును గిల్‌క్రిస్ట్ బద్దలుకొట్టాడు, ఆ ఘనత సాధించేందుకు అతనికి 212 బంతులు మాత్రమే అవసరమయ్యాయి. 1982లో ది ఒవల్‌లో ఇయాన్ బోథమ్ భారత్‌పై నమోదు చేసిన వేగవంతమైన డబుల్ సెంచరీ రికార్డును ఎనిమిది బంతుల తేడాతో గిల్‌క్రిస్ట్ అధిగమించాడు. అతను ఈ ఇన్నింగ్స్‌లో 204 పరుగులతో నాటౌట్‌గా నిలిచాడు, అంతేకాకుండా డేమియన్ మార్టిన్‌తో కలిసి 5.5 రన్‌రేట్‌తో 317 పరుగుల భాగస్వామ్యాన్ని నమోదు చేశాడు. ఆత్మవిశ్వాసం కోల్పోయిన దక్షిణాఫ్రికా ఫాలోఆన్ ఆడుతూ ఒక ఇన్నింగ్స్ తేడాతో పరాజయం పాలైంది. అయితే గిల్లీ వేగవంతమైన డబుల్ సెంచరీ రికార్డును మరో నెల రోజుల్లోనే న్యూజిలాండ్ ఆటగాడు నాథన్ ఆస్టల్ అధిగమించాడు, ఆస్టల్ మార్చి 2002లో ఒక టెస్ట్ మ్యాచ్ ఇన్నింగ్స్‌లో గిల్‌క్రిస్ట్ కంటే 59 బంతులు తక్కువ ఆడి డబుల్ సెంచరీ సాధించాడు.
కేప్‌టౌన్‌లో జరిగిన రెండో టెస్ట్ మ్యాచ్‌లో గిల్‌క్రిస్ట్ 108 బంతుల్లో 138 పరుగులు చేసి ఆస్ట్రేలియాకు తొలి ఇన్నింగ్స్‌లో ఆధిక్యతను అందించాడు, చివరకు ఈ టెస్ట్‌లో పర్యాటక జట్టు నాలుగు వికెట్ల తేడాతో విజయం సాధించింది. మూడో టెస్ట్‌లో 91 పరుగులతో అత్యధిక స్కోరు చేసిన బ్యాట్స్‌మన్‌గా నిలిచాడు, అయితే ఈ టెస్ట్‌లో ఆస్ట్రేలియా పరాజయం చవిచూసింది, గిల్‌క్రిస్ట్ ఈ సిరీస్‌లో 157.66 సగటుతో 474 బంతులు ఎదుర్కొని 473 పరుగులు చేశాడు, అంతేకాకుండా 14 వికెట్‌లు కూడా తన ఖాతాలో వేసుకున్నాడు.
PSO మూడు-దేశాల టోర్నమెంట్ సందర్భంగా నైరోబిలో కెన్యాపై జరిగిన వన్డే మ్యాచ్‌లో ఆస్ట్రేలియాకు మరోసారి గిల్‌క్రిస్ట్ సారథ్యం వహించాడు. ఈ టోర్నీలో ఆస్ట్రేలియా ఒక్క మ్యాచ్‌లోనూ పరాజయం చవిచూడనప్పటికీ, పాకిస్థాన్‌తో ఫైనల్ మాత్రం వర్షం కారణంగా నిలిచిపోయింది, దీంతో రెండు జట్లు టైటిల్‌ను పంచుకున్నాయి. 2002 మధ్య ఆరు నెలల కాలంలో, గిల్‌క్రిస్ట్ 18 వన్డేలు ఆడాడు, వీటిలో 31.22 సగటుతో 562 పరుగులు చేశాడు, వీటిలో ఒక సెంచరీ కూడా ఉంది, పేలవమైన ఫామ్ నుంచి ఈ సమయంలో అతను బయటపడ్డాడు.
యునైటెడ్ అరబ్ ఎమిరేట్స్‌లో పాకిస్థాన్‌తో జరిగిన టెస్ట్ సిరీస్‌ను ఆస్ట్రేలియా 3-0తో కైవసం చేసుకుంది, ఈ సిరీస్‌లో గిల్‌క్రిస్ట్ 40.66 సగటుతో 122 పరుగులు చేశాడు, 2002-03లో ఆస్ట్రేలియన్లు యాషెస్ సిరీస్‌ను 4-1తో నిలబెట్టుకోవడంలో గిల్‌క్రిస్ట్ కీలకపాత్ర పోషించాడు, ఈ సిరీస్‌లో ఐదు మ్యాచ్‌లు ఆడిన గిల్‌క్రిస్ట్ 55.50 సగటుతో 330 పరుగులు చేశాడు, అంతేకాకుండా వికెట్-కీపర్‌గా 25 వికెట్లు తన ఖాతాలో వేసుకున్నాడు. తొలి రెండు టెస్ట్ మ్యాచ్‌ల్లో అర్ధ సెంచరీలు చేసిన గిల్‌క్రిస్ట్, SCGలో జరిగిన ఐదో టెస్ట్ మ్యాచ్‌లో 121 బంతుల్లోనే 133 పరుగులు చేశాడు, అయితే ఈ సిరీస్‌లో ఆస్ట్రేలియాకు పరాజయం ఎదురైన ఈ టెస్ట్‌లో ఫలితాన్ని మాత్రం అతని ఇన్నింగ్స్ ప్రభావితం చేయలేకపోయింది..
ఆరంగేట్రం నుంచి 2003 ప్రపంచకప్ సమయం వరకు గిల్‌క్రిస్ట్ వరుసగా 40 టెస్ట్ మ్యాచ్‌లు ఆడాడు. 2001లో భారత పర్యటనలో అతని సగటు 24.80 వద్దే ఉంది (ఈ సిరీస్ మొత్తంమీద అతను 124 పరుగులు మాత్రమే చేశాడు; అందులో 122 పరుగులు ఒక ఇన్నింగ్స్‌లోనే చేశాడు), ఈ సిరీస్‌ను మినహాయిస్తే, బ్యాటింగ్ ప్రతిభను బట్టి అతడిని ప్రపంచ క్రికెట్‌కు లభించిన "అత్యుత్తమ వికెట్‌కీపర్-బ్యాట్స్‌మన్‌"గా వర్ణించవచ్చు. మార్చి 2002లో ఒక దశలో, గిల్‌క్రిస్ట్ టెస్ట్ సగటు 60కిపైగా ఉంది; టెస్ట్ క్రికెట్‌లో స్థానాన్ని పదిలపరుచుకున్న బ్యాట్స్‌మెన్‌లో ఇతను అప్పుడు రెండో అత్యుత్తమ గణాంకాలు కలిగివున్నాడు, మే 2002లో ICC టెస్ట్ బ్యాటింగ్ ర్యాంకింగ్స్‌లో అగ్రస్థానాన్ని పొందాడు.
ఆస్ట్రేలియాలో ఇంగ్లండ్, శ్రీలంకలపై జరిగిన ముక్కోణపు వన్డే టోర్నమెంట్‌లో 44.28 సగటుతో 310 పరుగులు చేసిన గిల్‌క్రిస్ట్ తరువాత దక్షిణాఫ్రికాలో జరిగే ప్రపంచకప్‌కు బాగా సన్నద్ధమయ్యాడు. గత ఏడాది కాలంలో నిలకడగా రాణించడంతో అతనికి అలెన్ బోర్డర్ పతకం లభించింది.
ఆస్ట్రేలియా ప్రపంచకప్ టైటిల్‌ను నిలబెట్టుకునే క్రమంలో ఆడిన అన్ని మ్యాచ్‌ల్లో ఒక్క దానిలో మినహా మిగిలినవాటన్నింటిలో గిల్‌క్రిస్ట్ ఆడాడు; నెదర్లాండ్స్‌తో జరిగిన గ్రూపు మ్యాచ్‌కు అతనికి విశ్రాంతి కల్పించారు. ఈ టోర్నమెంట్‌లో అతను 40.80 సగటు, 105 స్ట్రైక్ రేట్‌తో 408 పరుగులు చేశాడు. వీటిలో నాలుగు అర్ధ సెంచరీలు ఉన్నాయి, శ్రీలంకతో జరిగిన ఒక సూపర్ సిక్స్ మ్యాచ్ సందర్భంగా గిల్‌క్రిస్ట్ సెంచరీకి ఒక పరుగు దూరంలో రనౌట్ అయ్యాడు. సెమీ-ఫైనల్ మ్యాచ్‌లో, అరవింద డిసిల్వా వేసిన ఒక బంతి బ్యాట్-లోపలి అంచుకు తగిలి, ప్యాడ్‌పైగా క్యాచ్ అందుకోబడింది, అప్పటికి అతను 22 పరుగుల వ్యక్తిగత స్కోరు మాత్రమే చేశాడు. దీనిపై ప్రత్యర్థి జట్టు చేసిన అప్పీల్‌కు అంపైర్ నుంచి ఎటువంటి స్పందన రాలేదు, అయితే కొన్ని క్షణాల నిశ్శబ్దం తరువాత గిల్‌క్రిస్ట్ స్వచ్ఛందంగా తనని తాను అవుట్‌గా ప్రకటించి క్రీజ్ విడిచివెళ్లాడు. 2003లో ఇది ఒక "అద్భుతమైన క్షణం"గా వర్ణించబడింది, అయితే ఇంగ్లండ్‌కు చెందిన అగస్ ఫ్రేసెర్ మాత్రం దీనిని విమర్శించాడు, "సాధారణంగా మోసగించకుండా ఉన్నందుకు అతను ప్రఖ్యాతి చెందడంపట్ల అభ్యంతరం వ్యక్తం చేశాడు", మరియు ఇతరులు "అనుకోకుండా అతను పెవీలియన్‌వైపు నడచి వెళ్లాడని వాదించారు; ఆ షాట్‌ను ఆడి అతను అదుపుతప్పి పెవీలియన్‌వైపు నడిచాడని పేర్కొన్నారు." అయితే అతని చర్యను ఎక్కువ మంది ప్రశంసించారు. ఫైనల్ మ్యాచ్‌లో, టాస్ గెలిచిన భారత్ ఫీల్డింగ్ ఎంచుకుంది, గిల్‌క్రిస్ట్ 48 బంతుల్లో 57 పరుగులు చేసి తొలి వికెట్‌కు హేడెన్‌తో సెంచరీ భాగస్వామ్యాన్ని నెలకొల్పి శుభారంభాన్ని అందించాడు. ఆస్ట్రేలియా ఈ మ్యాచ్‌లో 2/359 స్కోరు చేసేందుకు అతని ఇన్నింగ్స్ పునాదిగా నిలిచింది, తరువాత బ్యాటింగ్ చేసిన భారత్ లక్ష్యఛేదనలో విఫలమై 125 పరుగుల తేడాతో పరాజయం పాలైంది, దీంతో ఆస్ట్రేలియా ఈ టోర్నమెంట్‌ను ఒక్క మ్యాచ్‌లో కూడా పరాజయం చూడకుండా ముగించింది. గిల్‌క్రిస్ట్ ఈ టోర్నమెంట్‌లో అత్యంత విజయవంతమైన వికెట్-కీపర్‌గా నిలిచాడు, అతనికి ఈ టోర్నీ సందర్భంగా 21 వికెట్లు దక్కాయి.
ప్రపంచకప్ విజయం తరువాత జరిగిన వెస్టిండీస్ పర్యటనలో వన్డే మరియు టెస్ట్ సిరీస్ రెండింటినీ గెలుచుకున్న ఆస్ట్రేలియా బృందంలో గిల్‌క్రిస్ట్ కూడా ఒక సభ్యుడు. నాలుగు టెస్ట్‌ల సిరీస్‌లో ఒక సెంచరీ నమోదు చేయడంతోపాటు, 70.50 సగటుతో 282 పరుగులు చేశాడు, వన్డేల్లో 35.33 సగటుతో 212 పరుగులు చేశాడు. స్వదేశంలో పర్యటించిన బంగ్లాదేశ్ క్రికెట్ జట్టుతో జరిగిన టెస్ట్ మరియు వన్డే సిరీస్‌లను కైవసం చేసుకొని ఆస్ట్రేలియాన్లు తమ హవా చాటారు. ఈ సిరీస్‌లో గిల్‌క్రిస్ట్ బ్యాటింగ్ సేవలు అప్పుడప్పుడు మాత్రమే అవసరమయ్యాయి.
పెర్త్‌లోని సొంత మైదానంలో జింబాబ్వేతో జరిగిన తొలి టెస్ట్‌లో గిల్‌క్రిస్ట్ 113 పరుగులతో నాటౌట్‌గా నిలిచాడు, సొంత మైదానంలో ఇదే అతనికి మొదటి సెంచరీ కావడం గమనార్హం, ఆ తరువాత 2003-04 సీజన్‌లో గిల్‌క్రిస్ట్ టెస్ట్ ప్రదర్శన బాగా క్షీణించింది, తరువాత ఆడిన 10 ఇన్నింగ్స్‌ల్లో అతను 120 పరుగులు మాత్రమే చేశాడు, భారత్‌తో స్వదేశంలో జరిగిన సిరీస్‌లో (డ్రా 1-1) మరియు శ్రీలంకలో జరిగిన సిరీస్‌లో (ఆస్ట్రేలియా 3-0తో గెలిచింది) గిల్‌క్రిస్ట్ పేలవమైన ఫామ్‌తో ఇబ్బందిపడ్డాడు. అయితే కాండీలో జరిగిన రెండో టెస్ట్‌లో అతను మళ్లీ పుంజుకున్నాడు, ఈ టెస్ట్ రెండో ఇన్నింగ్స్‌లో వేగంగా 144 పరుగులు చేశాడు, తొలి ఇన్నింగ్స్‌లో 91 పరుగుల ఆధిక్యతను పొందిన ఆస్ట్రేలియా ఈ టెస్ట్‌లో 27 పరుగుల తేడాతో విజయం సాధించింది.
ఇదిలా ఉంటే, ఈ సమయంలో జరిగిన వన్డేల్లో మాత్రం అతని ప్రదర్శన మెరుగ్గానే కొనసాగింది, బెంగళూరు‌లో జరిగిన వన్డేలో భారత్‌పై 111 పరుగులు చేశాడు, జింబాబ్వేతో జరిగిన ఒక మ్యాచ్‌లో గిల్‌క్రిస్ట్ 172 పరుగులు చేయడం ద్వారా ఆస్ట్రేలియా బ్యాట్స్‌మెన్‌లో అత్యధిక వన్డే వ్యక్తిగత స్కోరు సాధించిన మార్క్‌వా రికార్డుకు ఒక్క పరుగు దూరంలోనే నిలిచాడు, ఇదిలా ఉంటే తరువాత ఆస్ట్రేలియాలో జరిగిన VB సిరీస్‌లో కూడా అతను రెండు అర్ధ సెంచరీలు నమోదు చేశాడు. వన్డే క్రికెట్‌లో అద్భుతంగా రాణిస్తుడటంతో, ఫిబ్రవరి 2004లో ICC వన్డే బ్యాటింగ్ ర్యాంకింగ్స్‌లో అతనికి అగ్రస్థానం దక్కింది. అయితే, 2004లో శ్రీలంక, జింబాబ్వే పర్యటనలు మరియు ఇంగ్లండ్‌లో జరిగిన ఛాంపియన్స్ ట్రోఫీల్లో అతను ఈ ఫామ్‌ను కొనసాగించలేకపోయాడు, ఈ టోర్నీల్లో 11 ఇన్నింగ్స్‌లు ఆడిన గిల్‌క్రిస్ట్ 28.11 సగటుతో 253 పరుగులు మాత్రమే చేశాడు.
2004 మధ్యకాలంలో స్వదేశంలో శ్రీలంకతో జరిగిన రెండు టెస్ట్‌ల సిరీస్‌లో 28.75 సగటుతో 115 పరుగులు చేశాడు, పాంటింగ్ అందుబాటులో లేకపోవడంతో, డార్విన్‌లో జరిగిన తొలి టెస్ట్‌లో జట్టుకు సారథ్యం వహించాడు. ఈ సిరీస్‌ను ఆస్ట్రేలియా 1-0తో కైవసం చేసుకుంది.
అక్టోబరు 2004లో భారత్‌పై జరిగిన తొలి టెస్ట్‌లో 104 పరుగులు చేసినప్పటికీ, తరువాత అతను పేలవమైన ఫామ్‌తో దారుణంగా విఫలమయ్యాడు; మిగిలిన భారత పర్యటనలో ఆడిన ఏడు ఇన్నింగ్స్‌ల్లో కేవలం 104 పరుగులే చేశాడు, 2004-05 సీజన్ ముగింపు సమయానికి ఆడిన ఎనిమిది వన్డే ఇన్నింగ్స్‌ల్లో కూడా అతను 139 పరుగులు మాత్రమే చేయగలిగాడు, 2007 వరకు గిల్‌క్రిస్ట్ కెరీర్‌లో అతితక్కువ సగటు నమోదైన కాలంగా ఇది నిలిచిపోయింది. రికీ పాంటింగ్ అందుబాటులో లేకపోవడంతో, అతను మరోసారి టెస్ట్ జట్టు కెప్టెన్సీ పగ్గాలు చేపట్టాడు, అతని నేతృత్వంలోని ఆస్ట్రేలియా బృందం భారత్‌లో 2-1 తేడాతో చారిత్రాత్మక సిరీస్ విజయం సాధించింది, ఆస్ట్రేలియా జట్టుకు 1969 తరువాత భారత్‌లో ఇదే తొలి సిరీస్ విజయం కావడం గమనార్హం. ఆస్ట్రేలియా పరాజయం చవిచూసిన నాలుగో టెస్ట్ మ్యాచ్‌లో జట్టుకు పాంటింగ్ సారథ్యం వహించాడు.
దక్షిణార్ధగోళ సీజన్ ప్రారంభంలో న్యూజిలాండ్ జట్టు ఆస్ట్రేలియా పర్యటన సందర్భంగా గిల్‌క్రిస్ట్ మళ్లీ ఫామ్‌లోకి వచ్చాడు. ఆస్ట్రేలియా 2-0తో క్లీన్ స్వీప్ చేసిన టెస్ట్ సిరీస్‌లో గిల్‌క్రిస్ట్ 126 మరియు 50 పరుగులు చేశాడు మరియు రెండు వన్డేల్లోనూ అర్ధ సెంచరీలు నమోదు చేశాడు. పాకిస్థాన్‌తో తరువాత జరిగిన మూడు టెస్ట్‌ల సిరీస్‌లో అతను 76.66 సగటుతో 230 పరుగులు చేశాడు, SCGలో జరిగిన మూడో టెస్ట్‌లో వేగంగా 113 పరుగుల వ్యక్తిగత స్కోరు చేశాడు, ఈ సీజన్‌లో జరిగిన ఐదు టెస్ట్‌ల్లోనూ ఆస్ట్రేలియా విజయం సాధించింది. న్యూజిలాండ్ పర్యటనలో మొదటి రెండు టెస్ట్‌ల్లో 121 మరియు 162 పరుగుల వ్యక్తిగత స్కోర్లతోపాటు గిల్‌క్రిస్ట్ మూడు వరుస టెస్ట్ సెంచరీలు చేశాడు, మూడో టెస్ట్‌లో 60 పరుగులతో నాటౌట్‌గా నిలిచాడు; ఈ సిరీస్‌లో అతను 114.33 సగటుతో 343 పరుగులు సాధించాడు. 2005 ప్రారంభంలో కూడా అతని యొక్క వన్డే ఫామ్ అంతంతమాత్రంగానే ఉంది, దక్షిణార్ధ వేసవి సందర్భంగా 28.00 సగటుతో అతను 308 పరుగులు మాత్రమే చేశాడు.
2004లో మరియు 2005 యాషెస్ సిరీస్‌లో ఇంగ్లండ్ ఒక్క టెస్ట్‌లో కూడా పరాజయం చవిచూడకపోవడంతో, ఆస్ట్రేలియా ఆధిపత్యానికి 2001 భారత పర్యటన తరువాత మరోసారి ముప్పు ఏర్పడింది.
టెస్ట్‌లకు ముందు గిల్‌క్రిస్ట్ అద్భుతమైన ఫామ్‌లో ఉన్నాడు, ఇంగ్లండ్‌లో జరిగిన వన్డేల్లో 49.13 సగటుతో 393 పరుగులు చేశాడు. గిల్‌క్రిస్ట్ నాట్‌వెస్ట్ సిరీస్ వన్డే టోర్నమెంట్ ఫైనల్ మ్యాచ్‌లో 121 నాటౌట్‌గా నిలవడం హైలెట్‌గా నిలిచింది, ఈ మ్యాచ్‌లో అతను మ్యాన్ ఆఫ్ ది మ్యాచ్ అవార్డు అందుకున్నాడు. ఇదిలా ఉంటే, అతను ఐదు టెస్ట్ మ్యాచ్‌ల్లో పేలవంగా ఆడాడు, 22.62 సగటుతో 181 పరుగులు మాత్రమే చేయగలిగాడు, ఒక్కసారి (49) మాత్రమే 30కిపైగా వ్యక్తిగత స్కోరు సాధించాడు. 2001లో భారత్ పర్యటనలో మాదిరిగా, ఆస్ట్రేలియా ఈ సిరీస్‌ను 2-1తో కోల్పోయింది, మ్యాన్ ఆఫ్ ది సిరీస్‌గా నిలిచిన ఆండ్ర్యూ ఫ్లింటాఫ్ బౌలింగ్‌లో గిల్‌క్రిస్ట్ నాలుగుసార్లు అవుట్ అయ్యాడు.
యాషెస్ పరాజయం తరువాత ఆస్ట్రేలియన్లు మరియు గిల్‌క్రిస్ట్ ICC వరల్డ్ XIతో జరిగిన సిరీస్‌లో పుంజుకున్నారు. ఈ వన్డే సిరీస్‌ను ఆస్ట్రేలియా 3-0తో కైవసం చేసుకుంది, గిల్‌క్రిస్ట్ ఈ మ్యాచ్‌ల్లో వరుసగా 45, 103 మరియు 32 పరుగులు చేశాడు, ఆడిన ఒక టెస్ట్ మ్యాచ్‌లో కూడా ఆస్ట్రేలియా గెలిచింది, ఈ టెస్ట్‌లో తొలి ఇన్నింగ్స్‌లో 94 పరుగులు చేసిన గిల్‌క్రిస్ట్ టాప్-స్కోరర్‌గా నిలిచాడు. అయితే, ఈ ఆధిపత్యం సాధారణ అంతర్జాతీయ మ్యాచ్‌ల్లో కొనసాగలేదు. 2005-06ల్లో వెస్టిండీస్ మరియు దక్షిణాఫ్రికా జట్లతో స్వదేశంలో జరిగిన టెస్ట్ మ్యాచ్‌ల్లో, గిల్‌క్రిస్ట్ 23.75 సగటుతో 190 పరుగులు మాత్రమే చేశాడు, అయితే ఆస్ట్రేలియా మాత్రం ఈ సిరీస్‌లను కైవసం చేసుకుంది, వీటిలో వరుసగా 3–0 మరియు 2–0 తేడాతో విజయాలు దక్కించుకుంది.
అతని యొక్క వన్డే ఫామ్ కూడా ఇబ్బందుల్లో పడింది, న్యూజిలాండ్‌లో జరిగిన మూడు వన్డేల్లో అతను 11 పరుగులు మరియు VB సిరీస్ తొలి రెండు మ్యాచ్‌ల్లో 13 పరుగులు మాత్రమే చేయగలిగాడు. అనంతరం రెండు మ్యాచ్‌లకు అతనికి విశ్రాంతి కల్పించారు, ఆపై శ్రీలంకతో జనవరి 29, 2006న సొంత మైదానంలో జరిగిన మ్యాచ్‌తో అతను తిరిగి ఫామ్‌లోకి వచ్చాడు, WACAలో జరిగిన ఈ మ్యాచ్‌లో 105 బంతుల్లోనే 116 పరుగులు సాధించి, ఆస్ట్రేలియా విజయానికి కారకుడయ్యాడు. ఈ ఉత్సాహంతో గబ్బాలో జరిగిన మ్యాచ్‌లో శ్రీలంకపై 67 బంతుల్లోనే సెంచరీ పూర్తి చేసిన గిల్‌క్రిస్ట్ అతి తక్కువ బంతుల్లో సెంచరీ చేసిన ఆస్ట్రేలియన్‌గా రికార్డు నెలకొల్పాడు, ఈ మ్యాచ్‌లో అతను 122 పరుగులు చేయడంతో నిర్ణయాత్మక మూడో ఫైనల్‌లో ఆస్ట్రేలియా తొమ్మిది వికెట్ల తేడాతో విజయం సాధించింది. నెమ్మదిగా ప్రారంభించిన గిల్‌క్రిస్ట్, సిరీస్‌లో 48.00 సగటుతో మొత్తం 432 పరుగులు చేశాడు.
అయితే ఈ ఫామ్‌ను గిల్‌క్రిస్ట్ దక్షిణాఫ్రికా మరియు తరువాత బంగ్లాదేశ్ దేశాల్లో పర్యటన సందర్భంగా కోల్పోయాడు. ఐదు టెస్ట్ మ్యాచ్‌ల్లో 29.42 సగటుతో 206 పరుగులు మాత్రమే చేయగా, ఎనిమిది వన్డేల్లో 35.42 సగటుతో 248 పరుగులు సాధించాడు, బంగ్లాదేశ్‌తో తొలి టెస్ట్‌లో చేసిన సెంచరీ (144) కూడా వీటిలో ఉంది. గిల్‌క్రిస్ట్ పేలవంగా ఆడినప్పటికీ, ఆస్ట్రేలియా ఐదు టెస్ట్ మ్యాచ్‌ల్లోనూ విజయం సాధించింది. భారత్‌లో 2006 ఛాంపియన్స్ ట్రోఫీలో గిల్‌క్రిస్ట్ 26.00 సగటుతో 130 పరుగులు మాత్రమే చేశాడు, వెస్టిండీస్‌తో జరిగిన మ్యాచ్‌లో చేసిన 92 పరుగులు కూడా వీటిలో ఉన్నాయి.
డిసెంబరు 16, 2006న WACAలో మూడో యాషెస్ టెస్ట్ సందర్భంగా గిల్‌క్రిస్ట్ 57 బంతుల్లోనే సెంచరీ చేశాడు, వీటిలో పన్నెండు ఫోర్లు, నాలుగు సిక్స్‌లు ఉన్నాయి, ఇది ప్రపంచ టెస్ట్ క్రికెట్ చరిత్రలో రెండో అత్యంత వేగవంతమైన సెంచరీ. 1986లో వీవ్ రిచర్డ్స్ నెలకొల్పిన వేగవంతమైన సెంచరీ రికార్డును అధిగమించేందుకు 54 బంతుల్లో 97 పరుగులు చేసిన గిల్‌క్రిస్ట్ మరో ఒక్క బంతిలో మూడు పరుగులు చేయాల్సి వచ్చింది. మాథ్యూ హోగార్డ్ విసిరిన ఆ బంతి వైడ్ అయింది, దీంతో దాని నుంచి గిల్‌క్రిస్ట్ స్కోరు చేయలేకపోయాడు.
ఆస్ట్రేలియా కెప్టెన్ రికీ పాంటింగ్‌తో సమాచార లోపం ఫలితంగా ఈ "బ్యాటింగ్ అద్భుత ప్రదర్శన" సాధ్యపడిందని తరువాత అతను పేర్కొన్నాడు; వాస్తవానికి ఇన్నింగ్స్‌ను డిక్లేర్ చేసే ఉద్దేశంతో వేగంగా పరుగులు చేయ"వద్దని" గిల్‌క్రిస్ట్‌కు చెప్పడం జరిగింది.
2006-07 యాషెస్ సిరీస్‌ను అతను ఒక సెంచరీ, రెండు అర్ధ సెంచరీలతో ముగించాడు, 100కుపైగా స్ట్రైక్ రేట్‌తో 45.80 సగటుతో మొత్తం 229 పరుగులు చేశాడు, ఆస్ట్రేలియా 5-0 వైట్‌వాష్‌తో తిరిగి యాషెస్ సిరీస్‌ను దక్కించుకుంది. పేర్కొన్న మూడు స్కోర్లను మినహాయిస్తే; ఈ సిరీస్‌లో అతను నిలకడ లోపంతో ఇబ్బందిపడ్డాడు, ఇతర మూడు ఇన్నింగ్స్‌ల్లో అతను ఘోరంగా విఫలమయ్యాడు. యాషెస్ సిరీస్ మధ్య, ఒక టెస్ట్ సెంచరీతో అతని సగటు 25 వద్దే ఉంది.
ఇదిలా ఉంటే, 2006-07 కామన్వెల్త్ బ్యాంక్ సిరీస్‌లో గిల్‌క్రిస్ట్‌కు మరియు ఆస్ట్రేలియా జట్టుకు ఆశ్చర్యకరరీతిలో ప్రతికూల ఫలితాలు వచ్చాయి, ఈ టోర్నమెంట్‌లో గిల్‌క్రిస్ట్ సగటు 22.20 మాత్రమే ఉంది. ఆస్ట్రేలియా మొత్తం ఎనిమిది క్వాలిఫైయింగ్ మ్యాచ్‌ల్లో ఏడింటిలో విజయం సాధించింది, అయితే ఆస్ట్రేలియాను రెండు ఫైనల్స్‌లో ఇంగ్లండ్ ఓడించింది. తొలి రెండు మ్యాచ్‌ల్లో గిల్‍‌క్రిస్ట్ 60 మరియు 61 పరుగులు చేశాడు, అయితే తరువాత 30కిపైగా పరుగులు చేయలేకపోయాడు. తరువాత న్యూజిలాండ్ పర్యటనకు గిల్‌క్రిస్ట్‌కు విశ్రాంతి కల్పించారు, ఈ సిరీస్‌లో ఆస్ట్రేలియా మూడు వన్డే మ్యాచ్‌ల్లోనూ ఆస్ట్రేలియా ఓడిపోయింది, తరువాత గిల్‌క్రిస్ట్ 2007 క్రికెట్ ప్రపంచ కప్‌కు ఎంపికయ్యాడు. గిల్‌క్రిస్ట్ 2007 ప్రపంచకప్ తరువాత రిటైర్మెంట్ ప్రకటిస్తాడని బాగా ప్రచారం జరిగింది, అయితే ఈ టోర్నీ తరువాత తాను క్రికెట్‌లో కొనసాగాలనుకుంటున్నానని గిల్‌క్రిస్ట్ తన కోరికను వ్యక్తపరిచాడు.
గిల్‌క్రిస్ట్ మరియు ఆస్ట్రేలియా 2007 ప్రపంచకప్ సమరాన్ని విజయవంతంగా ప్రారంభించారు, స్కాట్లాండ్, నెదర్లాండ్స్, దక్షిణాఫ్రికాలతో జరిగిన గ్రూపు ఎ మ్యాచ్‌లన్నింటిలోనూ ఆస్ట్రేలియా విజయం సాధించింది. తరువాత సూపర్ సిక్స్ దశలో కూడా ఆడిన ఆరు మ్యాచ్‌ల్లో ఆస్ట్రేలియా దాదాపుగా అలవోకగా విజయాలు సాధించింది, ఈ దశలో ప్రత్యర్థులపై వారి విజయాలు అన్నీ 80 పరుగులకుపైగా లేదా ఆరు వికెట్లకుపైగా తేడాతో ఉన్నాయి. పాయింట్ల పట్టికలో అగ్రస్థానంలో నిలిచిన ఆస్ట్రేలియా నాలుగో స్థానంలో నిలిచిన దక్షిణాఫ్రికాతో సెమీ-ఫైనల్‌లో మళ్లీ తలపడింది. ప్రపంచకప్‌లో ప్రతి మ్యాచ్‌లోనూ ఆస్ట్రేలియా ఇన్నింగ్స్‌ను గిల్‌క్రిస్ట్ ప్రారంభించాడు, ప్రారంభ పవర్‌ప్లేల్లో పించ్-హిట్టింగ్ పాత్ర పోషించాడు. వరుసగా 46, 57 మరియు 42 పరుగుల వ్యక్తిగత స్కోర్లతో ప్రారంభ గ్రూపు మ్యాచ్‌ల్లో విజయవంతమైన గిల్‌క్రిస్ట్ వెస్టిండీస్‌తో జరిగిన తొలి సూపర్8 మ్యాచ్‌లో మాత్రం విఫలమయ్యాడు (7), అయితే వర్షం కారణంగా నాటకీయంగా కుదించబడిన బంగ్లాదేశ్ మ్యాచ్‌లో టోర్నీలో రెండో అర్ధ సెంచరీ (59 నాటౌట్) నమోదు చేశాడు, ఈ మ్యాచ్‌లో ఆస్ట్రేలియా 10 వికెట్ల తేడాతో విజయం సాధించింది, ఇదిలా ఉంటే గిల్‌క్రిస్ట్ న్యూజిలాండ్‌తో జరిగిన చివరి సూపర్8 మ్యాచ్‌లో మళ్లీ విఫలమయ్యాడు.
దక్షిణాఫ్రికాతో జరిగిన సెమీ ఫైనల్‌లో గిల్‌క్రిస్ట్ ఒక పరుగుకే అవుటయ్యాడు, అయితే ఈ మ్యాచ్‌లో ఆస్ట్రేలియా ఏడు వికెట్ల తేడాతో విజయం సాధించింది. అయితే వికెట్-కీపర్‌గా ఈ మ్యాచ్‌లో అతను నాలుగు క్యాచ్‌లు అందుకున్నాడు, దీని ద్వారా ప్రపంచకప్‌లో ఒక మ్యాచ్‌లో అత్యధిక వికెట్‌లు పొందిన వికెట్-కీపర్ రికార్డును సమం చేశాడు, ఈ మ్యాచ్‌లో అందుకున్న క్యాచ్‌లతో టోర్నమెంట్‌లో అత్యధిక వికెట్లు పొందిన రెండో వికెట్ కీపర్‌గా (14) నిలిచాడు, మొదటి స్థానంలో శ్రీలంక వికెట్ కీపర్ కుమార సంగక్కర ఉన్నాడు.
శ్రీలంకతో జరిగిన ఫైనల్‌లో గిల్‌క్రిస్ట్ ఓపెనర్‌గా జట్టు ఇన్నింగ్స్‌ను ప్రారంభించాడు. గిల్‌క్రిస్ట్‌కు ఇది వరుసగా మూడో ప్రపంచకప్ ఫైనల్ మ్యాచ్ కావడం గమనార్హం, మూడోసారి కూడా ఫైనల్ మ్యాచ్‌లో అతను విజయవంతంగా అర్ధ సెంచరీ పూర్తి చేశాడు. ఈసారి ఫైనల్‌లో అర్ధ సెంచరీని సెంచరీగా మలిచాడు, 104 బంతులు ఎదుర్కొని పదమూడు ఫోర్లు మరియు ఎనిమిది సిక్స్‌లతో 149 పరుగులు చేశాడు, దీనితో ప్రపంచకప్ ఫైనల్‌లో అత్యధిక వ్యక్తిగత స్కోరు సాధించిన రికార్డు అతనిపేరిట నమోదయింది, దీనికి ముందు ప్రపంచకప్ ఫైనల్‌లో తన జట్టు కెప్టెన్ రికీ పాంటింగ్ చేసిన 140 పరుగుల రికార్డును గిల్‌క్రిస్ట్ ఈ మ్యాచ్‌లో అధిగమించాడు. ఆస్ట్రేలియా ఈ మ్యాచ్‌లో గెలిచింది, అతను మ్యాన్ ఆఫ్ ది మ్యాచ్‌గా నిలిచాడు. ఇదిలా ఉంటే ఈ ఇన్నింగ్స్ సందర్భంగా గిల్‌క్రిస్ట్ తన గ్లవ్ లోపల స్క్వాష్ బంతి ఉంచుకొని ఆడటం వివాదాస్పదమైంది. 
గిల్‌క్రిస్ట్‌ను ఈ వివాదంపై MCC సమర్థించింది, బ్యాటింగ్ గ్లవ్‌ల యొక్క బాహ్య లేదా అంతర రూపంపై ఎటువంటి నియంత్రణలు లేవని, అందువలన క్రికెట్ చట్టాలకు లేదా క్రీడాస్ఫూర్తికి విరుద్ధంగా ఏమీ అతను ఆడలేదని ప్రకటించింది.
సెప్టెంబరు 2007లో, గిల్‌క్రిస్ట్ ప్రారంభ ప్రపంచ ట్వంటీ20 క్రికెట్ టోర్నమెంట్‌లో ఆడాడు. ఈ టోర్నీలో అతను 33.80 సగటుతో 169 పరుగులు చేశాడు, ఈ టోర్నీ సెమీఫైనల్ మ్యాచ్‌లో ఆస్ట్రేలియాను భారత్ ఓడించింది.
తరువాత భారత్‌తో జరిగిన వన్డే సిరీస్‌ను ఆస్ట్రేలియా 4-2తో కైవసం చేసుకుంది, ఈ టోర్నమెంట్‌లో గిల్‌క్రిస్ట్ 34.66 సగటుతో 208 పరుగులు చేశాడు. ఆపై శ్రీలంకలో ఆతిథ్య జట్టుతో జరిగిన టెస్ట్ సిరీస్‌ను ఆస్ట్రేలియా 0-2తో కైవసం చేసుకుంది, ఈ సిరీస్‌లో గిల్‌క్రిస్ట్‌కు ఒక్కసారి మాత్రమే బ్యాటింగ్ చేసే అవకాశం వచ్చింది, బ్యాటింగ్ చేసిన ఇన్నింగ్స్‌లో 67 పరుగులతో అజేయంగా నిలిచాడు.
భారత్‌పై జరిగిన 2007-08 సిరీస్‌లో నాలుగు మరియు చివరి టెస్ట్ సందర్భంగా, జనవరి 26, 2008 తేదీన గిల్‌క్రిస్ట్ ఈ సీజన్ చివరిలో తాను అంతర్జాతీయ క్రికెట్ నుంచి వైదొలుగుతానని ప్రకటించాడు. రికీ పాంటింగ్ వెన్నుగాయం కారణంగా భారత్ రెండో ఇన్నింగ్స్‌కు అందుబాటులో లేకుండా పోవడంతో, గిల్‌క్రిస్ట్ తన టెస్ట్ కెరీర్‌లో చివరి రెండు రోజులు జట్టుకు సారథ్యం వహించాడు. ఈ మ్యాచ్‌ను భారత్ డ్రాగా ముగించింది, దీంతో ఈ టెస్ట్ తొలి ఇన్నింగ్స్ 14 పరుగులు చేసిన గిల్‌క్రిస్ట్‌కు ఇదే చివరి టెస్ట్ ఇన్నింగ్స్ అయింది, అయితే తన 379వ క్యాచ్‌ను మాత్రం ఈ మ్యాచ్‌లో అందుకున్నాడు, వీరేంద్ర సెహ్వాగ్ వికెట్ల వెనుక దొరికిపోవడంతో గిల్‌క్రిస్ట్‌కు ఈ క్యాచ్ దక్కింది. చివరి టెస్ట్ సిరీస్‌లో గిల్‌క్రిస్ట్ 21.42 సగటుతో 150 పరుగులు మాత్రమే చేయగలిగాడు.
గిల్‌క్రిస్ట్ అంతర్జాతీయ క్రికెట్ జీవితంలో ఎక్కువ భాగం ఆస్ట్రేలియా జట్టుకు కోచ్‌గా సేవలు అందించిన జాన్ బుచానన్ మాట్లాడుతూ... గత ఏడాది గ్లెన్ మెక్‌గ్రాత్, షేన్ వార్న్ మరియు జస్టిన్ లాంగర్‌ల రిటైర్మెంట్ (క్రీడా విరమణ)లతో పోలిస్తే, ఇప్పుడు గిల్‌క్రిస్ట్ తప్పుకోవడం జాతీయ జట్టుపై ఎక్కువ ప్రభావం చూపుతుందని పేర్కొన్నాడు, ఇదిలా ఉంటే ఆస్ట్రేలియా ప్రధాన మంత్రి కెవిన్ రూడ్ తన నిర్ణయాన్ని పునఃపరిశీలించాలని గిల్‌క్రిస్ట్‌ను కోరాడు. తొలి ఇన్నింగ్స్‌లో వీవీఎస్ లక్ష్మణ్ క్యాచ్‌ను వదిలిపెట్టిన తరువాత తాను రిటైర్మెంట్ ప్రకటించాలని నిర్ణయించుకున్నానని గిల్‍‌క్రిస్ట్ తరువాత వెల్లడించాడు, ఈ క్యాచ్ వదిలిపెట్టడం ద్వారా తనలో "పోటీపడగల సామర్థ్యం" తగ్గినట్లు గుర్తించానని పేర్కొన్నాడు. దేశవ్యాప్తంగా ఘనమైన సంబరాల నడుమ అతను వేసవిలో వన్డే సిరీస్ ఆడాడు, అయితే గిల్‌క్రిస్ట్ ఆడిన చివరి వన్డే టోర్నమెంట్ 2007-08 కామన్వెల్త్ బ్యాంక్ సిరీస్ అతని నిరాశ మిగిల్చింది‌, ఈ సిరీస్ ఫైనల్స్‌లో భారత్ 2-0తో ఆస్ట్రేలియాను ఓడించింది. ఫైనల్ మ్యాచ్‌ల్లో గిల్‌క్రిస్ట్ వరుసగా ఏడు మరియు రెండు పరుగుల వ్యక్తిగత స్కోర్లు మాత్రమే చేయగలిగాడు. ఫిబ్రవరి 15, 2008న తన సొంత మైదానం పెర్త్‌లో శ్రీలంకతో జరిగిన మ్యాచ్‌లో గిల్‌క్రిస్ట్ 118 పరుగులు చేశాడు, అతనికి సొంత మైదానంలో ఇదే చివరి అంతర్జాతీయ క్రికెట్ మ్యాచ్, మొత్తం మీద 32.20 సగటుతో 322 పరుగులు చేసిన అతనికి ఈ సిరీస్‌లో ఇదే అత్యుత్తమ ప్రదర్శనగా నిలిచింది.
హైదరాబాద్‌కు చెందిన డెక్కన్ ఛార్జర్స్ జట్టు గిల్‌క్రిస్ట్‌తో ఒప్పందం కుదుర్చుకుంది, ప్రారంభ సీజన్‌లో జరిగిన వేలంలో US$700,000లకు అతడిని ఈ జట్టు కొనుగోలు చేసింది. 2008 సీజన్‌లో డెక్కన్ ఛార్జర్స్ ఆడిన నాలుగో మ్యాచ్‌లో గిల్‌క్రిస్ట్ IPLలో అత్యంత వేగవంతమైన సెంచరీ నమోదు చేశాడు, సెంచరీ పూర్తి చేసేందుకు అతనికి 42 బంతులే అవసరమయ్యాయి, ముంబయిపై డెక్కన్ ఛార్జర్స్ జట్టు టోర్నీలో తొలి విజయం సాధించడంలో గిల్లీ సెంచరీ కీలకపాత్ర పోషించింది. రెగ్యులర్ కెప్టెన్ వీవీఎస్ లక్ష్మణ్ గాయం కారణంగా మిగిలిన టోర్నీకి అందుబాటులో లేకపోవడంతో, IPL రెండో అర్ధ భాగంలో డెక్కన్ ఛార్జర్స్ జట్టు సారథ్య బాధ్యతలను గిల్‌క్రిస్ట్ చేపట్టాడు. తొలి సీజన్‌లో మొత్తం 14 మ్యాచ్‌లో డెక్కన్ ఛార్జర్స్ రెండింటిలోనే విజయం సాధించి పాయింట్ల పట్టికలో అట్టడుగున నిలిచింది.
రెండో సీజన్‌లో, కొత్త కోచ్, మాజీ ఆస్ట్రేలియా సహచరుడు డారెన్ లీమన్ డెక్కన్ ఛార్జర్స్‌కు లక్ష్మణ్ స్థానంలో గిల్‌క్రిస్ట్‌ను కెప్టెన్ (సారథి)గా నిలబెట్టాడు. మొదటి నాలుగు మ్యాచ్‌ల్లో వరుస విజయాలు సాధించిన డెక్కన్ ఛార్జర్స్ రెండో సీజన్‌లో శుభారంభం చేసింది, అయితే తరువాత ఆడిన మిగిలిన 10 క్వాలిఫైయింగ్ మ్యాచ్‌ల్లో మూడింటిలో మాత్రమే విజయాలు సాధించగలిగింది. క్వాలిఫైయింగ్ రౌండులో నాలుగో స్థానంలో నిలిచి వారు సెమీ ఫైనల్స్‌లోకి అడుగుపెట్టారు, ఢిల్లీ డేర్‌డెవిల్స్‌తో జరిగిన సెమీస్ మ్యాచ్‌లో గిల్‌క్రిస్ట్ 35 బంతుల్లోనే 85 పరుగులు చేసి జట్టును ఫైనల్స్‌ను నిలబెట్టాడు. బెంగళూరు రాయల్ ఛాలెంజర్స్తో జరిగిన టోర్నీ ఫైనల్స్‌లో మాత్రం గిల్‌క్రిస్ట్ డకౌట్ అయ్యాడు, అయితే ఈ మ్యాచ్‌లో డెక్కన్ ఛార్జర్స్ జట్టు ఆరు పరుగులు తేడాతో టైటిల్‌ను కైవసం చేసుకుంది. గిల్‌క్రిస్ట్ ప్లేయర్ ఆఫ్ ది టోర్నమెంట్‌గా నిలిచాడు. రెండు సీజన్‌లలో కలిపి 931 పరుగులు చేసిన గిల్‌క్రిస్ట్ ప్రస్తుతం IPLలో అత్యధిక పరుగులు చేసిన బ్యాట్స్‌మెన్ జాబితాలో అగ్రస్థానంలో ఉన్నాడు.
గిల్‌క్రిస్ట్ దూకుడుతో కూడిన బ్యాటింగ్ ఆస్ట్రేలియా వన్డే విజయాల్లో కీలకపాత్ర పోషించింది, సాధారణంగా ఆస్ట్రేలియా ఇన్నింగ్స్‌ను అతను ప్రారంభిస్తాడు. 1999, 2003 మరియు 2007 క్రికెట్ ప్రపంచకప్ విజయాలు సాధించిన ఆస్ట్రేలియా జట్లలో అతను కూడా ఒక పాత్రధారి. గిల్‌క్రిస్ట్ యొక్క టెస్ట్ బ్యాటింగ్ సగటు 40కిపైగా ఉంది, ఒక వికెట్‌-కీపర్‌కు ఇదే అత్యుత్తమ స్థాయి, అసాధారణ బ్యాటింగ్ ప్రదర్శన కావడం గమనార్హం. ఆల్-టైమ్ అత్యధిక బ్యాటింగ్ సగటుల జాబితాలో అతను ప్రస్తుతం 45వ స్థానంలో ఉన్నాడు. ఇతను టెస్ట్ క్రికెట్‌లో ప్రతి వంద బంతులకు 82 పరుగుల స్ట్రైక్ రేట్ కలిగివున్నాడు, బంతులను పూర్తి స్థాయిలో లెక్కించడం మొదలు పెట్టిన తరువాత ఇవే అత్యుత్తమ గణాంకాలు కావడం గమనార్హం. దూకుడు మరియు నిలకడైన ఆటతీరు అతడిని అత్యంత శక్తివంతమైన ప్రపంచ క్రికెటర్లలో ఒకడిగా నిలబెట్టాయి, గిల్‌క్రిస్ట్ అసాధారణ టైమింగ్‌తో మైదానం నలువైపులా షాట్‌లు ఆడతాడు. ఒక వికెట్-కీపర్‌గా గిల్‍‌క్రిస్ట్ యొక్క నైపుణ్యం కొన్నిసార్లు ప్రశ్నార్థకమైంది; కొందరు వ్యక్తులు ఆస్ట్రేలియాకు లభించిన అత్యుత్తమ వికెట్ కీపర్ ఇతనేనని వాదించారు, అయితే విక్టోరియాకు చెందిన వికెట్-కీపర్ డారెన్ బెర్రీని ఎక్కువ మంది 1990వ దశకం మరియు 2000 దశకం ప్రారంభంలో అత్యుత్తమ వికెట్-కీపర్ అని సమర్థించారు.
ఈ పాత్రలో, బహుశా పొడవైన శరీరాకృతి అతనికి ప్రతికూలంగా మారిందని చెప్పవచ్చు. అయితే, ఎవరో మాదిరిగా నైపుణ్యం కనబరచనప్పటికీ, లెగ్ స్పిన్నర్ షేన్ వార్న్ బంతులను అనేక ఏళ్లపాటు విజయవంతంగా అందుకోగలిగాడు, అనేక స్టంపౌట్‌లు చేశాడు, ఇదిలా ఉంటే అతికొద్ది క్యాచ్‌లను విడిచిపెట్టడం, కొన్ని బైస్‌లకు మాత్రం అవకాశం ఇచ్చాడు. వన్డేల్లో ఒకే మ్యాచ్‌లో ఎక్కువ క్యాచ్‌లు అందుకున్న (6) ప్రపంచ రికార్డును అలెక్ స్టీవార్ట్ మరియు మార్క్ బౌచర్‌లతో కలిసి గిల్‌క్రిస్ట్ పంచుకుంటున్నాడు, అయితే అతను ఇప్పుడు ఐదుసార్లు ఈ ఘనత సాధించాడు, 2008 CB సిరీస్ సందర్భంగా భారత్‌తో జరిగిన ఒక మ్యాచ్‌లోనూ అతను ఆరు క్యాచ్‌లు అందుకున్నాడు. 2007లో జరిగిన ఒక మ్యాచ్‌లో కూడా అతను ఆరు అవుట్‌లు తన ఖాతాలో వేసుకున్నాడు, ఈ ఘనత సాధించడం అతనికి అది రెండోసారి, అంతేకాకుండా ఆ వన్డేలో గిల్‌క్రిస్ట్ అర్ధ సెంచరీ కూడా నమోదు చేశాడు; ఇప్పటివరకు ఇటువంటి ప్రదర్శన ఇచ్చిన ఒకేఒక్క ఆటగాడిగా నిలిచాడు. ఆగస్టు 2005లో ఓల్డ్ ట్రాఫోర్డ్‌లో జరిగిన మ్యాచ్‌లో అతను అలెక్ స్టీవార్ట్ టెస్ట్ క్రికెట్‌లో అత్యధిక పరుగులు సాధించిన వికెట్-కీపర్ ప్రపంచ రికార్డును గిల్‌క్రిస్ట్ అధిగమించాడు, గణాంకాలపరంగా, క్రీడా చరిత్రలో అత్యంత విజయవంతమైన వికెట్-కీపర్‌గా గిల్‌క్రిస్ట్ కొనసాగుతున్నాడు; అతని ఖాతాలో 400 క్యాచ్‌లు మరియు 53 స్టంపౌట్‌లు ఉన్నాయి, మొత్తం మీద 453 అవుట్‌లు అతనిపేరిట ఉన్నాయి, అతని సమీప ప్రత్యర్థి మార్క్ బౌచర్, గిల్‌క్రిస్ట్‌కు అతను 80 వికెట్ల దూరంలో ఉన్నాడు.
బ్యాట్స్‌మన్ తననితాను అవుట్‌గా ప్రకటించుకొని క్రీజ్ నుంచి "వెళ్లడం" సమంజసమా కాదా అనే దానిపై అనేక ఏళ్లుగా క్రికెట్ ప్రపంచంలో చర్చ జరుగుతోంది, అంపైర్ నిర్ణయం కోసం వేచిచూడకుండా (లేదా విరుద్ధంగా) బ్యాట్స్‌మన్ తాను అవుట్ అయినట్లు భావిస్తే క్రీడా మైదానాన్ని విడిచి వెళ్లడం అంగీకరించాల్సి వస్తుంది. అయితే ఈ చర్చకు అసలు కారణం గిల్‌క్రిస్ట్, 2003 ప్రపంచకప్ సందర్భంగా శ్రీలంకతో జరిగిన కీలకమైన సెమీ ఫైనల్ మ్యాచ్‌లో గిల్‌క్రిస్ట్ అవుట్ కాదని అంపైర్ ప్రకటించిన తరువాత, అతను స్వచ్ఛందంగా వికెట్ వదులుకొని క్రీజ్ వదిలిపెట్టి వెళ్లాడు. తరువాత గిల్‌క్రిస్ట్ తననితాను "ఒక వాకర్" లేదా నిలకడగా నడిచే బ్యాట్స్‌మన్‌గా బహిరంగంగా ప్రకటించుకున్నాడు, ఇటువంటి చర్యలను అతను తరువాత అనేకసార్లు చేశాడు. మరో సందర్భం ఏమిటంటే, బంగ్లాదేశ్‌తో జరిగిన ఒక మ్యాచ్‌లో కూడా గిల్‌క్రిస్ట్ స్వచ్ఛందంగా అవుట్ ప్రకటించుకొని వెళ్లాడు, ఈసారి టీవీ రీప్లేలు కూడా బ్యాటుకు బంతి తగిలిందో లేదో నిర్ధారించలేకపోయాయి. నిబంధనల ప్రకారం బ్యాటుకు బంతి తగలిందని నిర్ధారణ కాకుండా, అతను అవుట్ అయినట్లు ప్రకటించలేరు.
గిల్‌క్రిస్ట్ చర్యలు ప్రస్తుత మరియు మాజీ ఆటగాళ్లు మరియు అంపైర్ల మధ్య చర్చనీయాంశమయ్యాయి. రికీ పాంటింగ్ అనేక సందర్భాల్లో అతను వాకర్ కాదని వివరణ ఇచ్చాడు, అయితే ఇటువంటి సందర్భాల్లో క్రీజ్‌లో ఉండాలా, వద్దా అనే నిర్ణయం తీసుకోవడం ఆటగాళ్ల వ్యక్తిగతమని పేర్కొన్నాడు. అయితే మరో ఇతర ఆస్ట్రేలియా టాప్-ఆర్డర్ బ్యాట్స్‌మెన్ ఎవరూ ఎప్పుడూ వాకర్‌లుగా ప్రవర్తించలేదు, దిగువ ఆర్డర్ బ్యాట్స్‌మెన్ జాసన్ గిలెస్పీ మరియు మైకెల్ కాస్ప్రోవిచ్ మాత్రం 2004లో భారత్‌లో జరిగిన టెస్ట్ మ్యాచ్‌ల సందర్భంగా స్వచ్ఛందంగా తమని అవుట్‌గా ప్రకటించుకొని పెవీలియన్ చేరారు. 2004లో, న్యూజిలాండ్ కెప్టెన్ స్టీఫెన్ ఫ్లెమింగ్ ఆస్ట్రేలియా వికెట్-కీపర్ గిల్‌క్రిస్ట్ "వాకింగ్ ప్రచారం" నిర్వహిస్తున్నాడని ఆరోపించాడు, బ్రిస్బేన్‌లో జరిగిన తొలి టెస్ట్ సందర్భంగా జాసన్ గిలెస్పీ బౌలింగ్‌లో క్యాచ్ ఇచ్చిన క్రైగ్ మెక్‌మిలన్ స్వచ్ఛందంగా గిల్‌క్రిస్ట్ మాదిరిగా క్రీజ్ వదిలివెళ్లేందుకు మైదానంలో ఒత్తిడి వచ్చిన సందర్భంగా ఫ్లెమింగ్ ఈ ఆరోపణలు చేశాడు. బంతి బ్యాట్ అంచుకు తగిలిన శబ్దం వినబడకపోవడంతో అంపైర్ అవుట్ అప్పీల్‌ను తోసిపుచ్చాడు, తరువాత క్యాచ్ అందుకున్న గిల్‌క్రిస్ట్ బంతి బ్యాట్ అంచుకు తగలడంపై మెక్‌మిలన్‌ను ప్రశ్నించాడు, మెక్‌మిలన్ ఈ ప్రశ్నలపై తీవ్రంగా స్పందించాడు, ఈ స్పందన సంభాషణలు స్టంప్ మైక్రోఫోన్‌లో చిక్కాయి: "... అందరూ నడచి వెళ్లడం లేదు, గిల్లీ... అందరూ నడచి వెళ్లాల్సిన అవసరం లేదు..." అంటూ మెక్‌మిలన్ వ్యాఖ్యానించాడు. అయితే ఈ ఎత్తిపొడుపు ప్రభావం చూపింది, మెక్‌మిలన్ దృష్టి మరలడంతో, తరువాత బంతినే అతను అడ్డుకోలేకపోయాడు, దీంతో లెక్ బిఫోర్ వికెట్‌గా పెవీలియన్ చేరాడు. గిల్‌క్రిస్ట్ తన స్వీయచరిత్రలో తన ఈ వైఖరికి జట్టులో ఏమాత్రం మద్దతు లేదని పేర్కొన్నాడు, అంతేకాకుండా ఈ అంశం డ్రస్సింగ్ రూము వాతావరణాన్ని ప్రభావితం చేసిందని తెలిపాడు. ఈ చర్య తరువాత తాను నిశ్చేష్టుడినయినట్లు కనిపించిందని మరియు జట్టును మోసగించినట్లు మౌన ఆరోపణలు ఎదుర్కొంటున్నట్లు భావించానన్నాడు. పరోక్షంగా తాను స్వార్థపరుడిని అయినట్లు భావించాల్సి వచ్చింది, ఎందుకంటే తనకు అపఖ్యాతి లేకుండా చేసుకోవడం ద్వారా, మిగిలిన వారందరినీ మోసగాళ్లు చేశాననే భావన ఏర్పడిందని గిల్‌క్రిస్ట్ పేర్కొన్నాడు.
క్రికెట్ మైదానంలో ఉద్వేగంతో గిల్‌క్రిస్ట్ చేసే వ్యాఖ్యలు పలుమార్లు వివాదాస్పదమయ్యాయి, అంపైర్ నిర్ణయాలపై అభ్యంతరం వ్యక్తం చేసిన కారణంగా పలుమార్లు అతనిపై జరిమానా కూడా విధించబడింది. జనవరి 2006లో, దక్షిణాఫ్రికాపై ఒక వన్డే సందర్భంగా అతనికి 40 % మ్యాచ్ ఫీజును జరిమానాగా విధించారు. మరో ఉదాహరణ ఏమిటంటే, 2004 ప్రారంభంలో శ్రీలంకలో జరిగిన ఒక మ్యాచ్ సందర్భంగా తన బ్యాటింగ్ భాగస్వామి ఆండ్ర్యూ సైమండ్స్ అవుట్ అయినట్లు ప్రకటించడంతో, అంపైర్ పీటర్ మాన్యేల్‌తో గిల్‌క్రిస్ట్ వాదనకు దిగాడు. ఈ వాదన ముగిసిన తరువాత, మాన్యేల్ రెండో అంపైర్ బిల్లీ బౌడెన్‌ను సంప్రదించి, ముందు ఇచ్చిన నిర్ణయాన్ని ఉపసంహరించాడు, ఆపై సైమండ్స్‌ను మళ్లీ క్రీజ్‌లోకి పిలిపించారు. ఇదిలా ఉంటే 2002లో ముత్తయ మురళీధరన్ యొక్క బౌలింగ్ శైలి న్యాయబద్ధతను బహిరంగంగా ప్రశ్నించినందుకు ఆస్ట్రేలియా క్రికెట్ బోర్డు గిల్‌క్రిస్ట్‌ను తీవ్రంగా మందలించింది, ఈ వ్యాఖ్యల ద్వారా గిల్‌క్రిస్ట్ "హానికరమైన బహిరంగ వ్యాఖ్యల"కు సంబంధించిన ఆటగాళ్ల ప్రవర్తనా నియమావళిని ఉల్లంఘించినట్లు తేలడంతో అతడిపై బోర్డు తీవ్రంగా స్పందించింది.
2003 ప్రపంచకప్ సందర్భంగా, పాకిస్థాన్ వికెట్ కీపర్ రషీద్ లతీఫ్‌ గ్రూపు మ్యాచ్‌లో బ్యాటింగ్ చేస్తున్న సందర్భంగా అతనిపై గిల్‌క్రిస్ట్ జాతివివక్ష వ్యాఖ్యలు చేసినట్లు ఆరోపణలు వచ్చాయి. మ్యాచ్ రిఫరీ క్లైవ్ లాయిడ్ లతీఫ్‌కు క్లీన్‌చిట్ ఇచ్చాడు, అనంతరం జాతివివక్ష వ్యాఖ్యలు చేసినందుకు గిల్‌క్రిస్ట్‌పై న్యాయపరమైన చర్యలు తీసుకుంటానని లతీఫ్ బెదిరించాడు.
క్రికెట్ ప్రపంచం బయట, గిల్‌క్రిస్ట్ భారతదేశంలోని వరల్డ్ విజన్ స్వచ్ఛంద సంస్థకు ఒక అంబాసీడర్‌గా ఉన్నాడు, తన క్రికెట్ సాధనలతో ఈ దేశంలో అతను ప్రముఖుడిగా గుర్తింపు పొందాడు, మరియు తండ్రి మరణించిన ఒక బాలుడికి అండగా నిలిచాడు. 2005 ప్రారంభంలో US బేస్‌బాల్ ఫ్రాంఛైజీ బోస్టన్ రెడ్ సాక్స్ గిల్‌క్రిస్ట్‌ను సంప్రదించింది, క్రికెట్ క్రీడా జీవితం ముగిసిన తరువాత తమ జట్టు తరపున ఆడాలనే ప్రతిపాదనతో ఈ ఫ్రాంఛైజీ అతడితో మంతనాలు జరిపింది. ఇదిలా ఉంటే, అతను 2007 క్రికెట్ ప్రపంచకప్‌కు ఎంపికయ్యాడు మరియు 2008 ప్రారంభంలో టెస్ట్, వన్డే క్రికెట్‌కు రిటైర్మెంట్ ప్రకటించాడు.
మార్చి 2008లో, గిల్‌క్రిస్ట్ నైన్ నెట్‌వర్క్‌లో చేరాడు. "వైడ్ వరల్డ్ ఆఫ్ స్పోర్ట్స్ వీకెండ్ ఎడిషన్" పునరుద్ధరణ కోసం ఏర్పాటు చేసిన సహ-అతిథుల కమిటీలో ఒకడిగా గిల్‌క్రిస్ట్ కనిపిస్తాడు. మార్చి 2008లో ఈ కార్యక్రమంలో అతను తొలిసారి కనిపించాడు, మరియు ఆస్ట్రేలియా వేసవి సందర్భంగా నైన్ యొక్క క్రికెట్ కవరేజ్‌పై వ్యాఖ్యాతగా ఉన్నాడు.
రాబోయే ఫెడరల్ ఎన్నికల్లో స్టిర్లింగ్ డివిజన్ (పెర్త్ యొక్క ఉత్తర శివారు ప్రాంతం) నుంచి పోటీ చేయాలని కోరుతూ, అధికార ఆస్ట్రేలియన్ లేబర్ పార్టీ కూడా గిల్‌క్రిస్ట్‌ను సంప్రదించింది. స్టిర్లింగ్ బొటాబొటీగా ఉండే సీటు, ప్రస్తుతం అది ప్రతిపక్ష లిబరల్ పార్టీ ఆధీనంలో ఉంది.
2008లో, గిల్‌క్రిస్ట్ ఆస్ట్రేలియా డేను మరో కొత్త రోజుకు మార్చాలని విజ్ఞప్తి చేశాడు, ఎందుకంటే ప్రస్తుత ఆస్ట్రేలియా డే ఐరోపా వలసదారులు దేశంలో స్థిరపడటాన్ని సూచిస్తుందని, ఇది ఆ సమయంలో దీని వలన భూములు కోల్పోయిన అనాది ఆస్ట్రేలియన్లకు కోపం పుట్టిస్తుందని వ్యాఖ్యానించాడు. గిల్‌క్రిస్ట్ వామ-పక్ష భావాలు ఉన్నట్లు భావనలు ఉన్నాయి; ఆస్ట్రేలియా కెప్టెన్ రికీ పాంటింగ్ తన యొక్క వార్షిక కెప్టెన్సీ డైరీలో తన ఉప-సారథికి విదేశీ పర్యటనల్లో ఉన్నప్పుడు కార్ల్ మార్క్స్ గురించి చదవడం అంటే ఎంతో ఇష్టమని పేర్కొన్నాడు.
గిల్‌క్రిస్ట్ స్వీయచరిత్ర "ట్రూ కలర్స్" 2008లో ప్రచురితమైంది, ఇది కూడా పెద్దఎత్తున వివాదాస్పద అంశమైంది. హర్భజన్ సింగ్‌పై జాతివివక్ష ఆరోపణలకు సంబంధించిన మంకీగేట్ వివాదంపై సాక్ష్యం చెప్పిన ప్రముఖ భారత బ్యాట్స్‌మన్ సచిన్ టెండూల్కర్ న్యాయవర్తనను గిల్‌క్రిస్ట్ తన స్వీయచరిత్ర పుస్తకంలో ప్రశ్నించాడు. ప్రాథమిక విచారణలో టెండూల్కర్ ఆండ్ర్యూ సైమండ్స్‌తో హర్భజన్ ఏమి చెప్పాడో తాను వినలేదని చెప్పినట్లు ఈ స్వీయచరిత్రలో ఉంది; అతను అతనే అయివుంటే (టెండూల్కర్) నిజం చెప్పివుండేవాడు, ఈ కారణంగా అతను న్యాయ మార్గానికి చాలా దూరంలో ఉండిపోయాడని గిల్‌క్రిస్ట్ ఆరోపించాడు. అంతేకాకుండా రెండో విచారణ సందర్భంగా హర్భజన్ సింగ్ వాదనతో తరువాత టెండూల్కర్ వారి మధ్య వాదన అసభ్యకరంగా ఉందని ఎందుకు ఏకీభవించాడని గిల్‌క్రిస్ట్ ప్రశ్నించాడు, ఈ మొత్తం వ్యవహారాన్ని ఒక జోక్‌గా వర్ణిస్తూ ముగించాడు. అంతేకాకుండా టెండూల్కర్ క్రీడాస్ఫూర్తిపై కూడా అతను ప్రశ్నలు లేవనెత్తాడు, భారత్‌ను తాము ఓడించిన తరువాత కరచాలనం చేసే సమయంలో అతను బాగా ఇబ్బందిపడుతున్నట్లు కనిపించాడని పేర్కొన్నాడు.
అయితే ఈ మొత్తం వివాదాస్పద వ్యాఖ్యలపై భారత్‌లో పెద్దఎత్తున నిరసనలు వ్యక్తమయ్యాయి, దీంతో గిల్‌క్రిస్ట్ తన వైఖరిపై వివరణ ఇవ్వాల్సి వచ్చింది. వాంగ్మూలం ఇస్తున్న సందర్భంగా టెండూల్కర్ అబద్ధం చెప్పాడని తాను ఆరోపించలేదని గిల్‌క్రిస్ట్ తరువాత ఇచ్చిన వివరణలో తెలిపాడు. అంతేకాకుండా కరచాలనం వివాదానికి సంబంధించి తాను టెండూల్కర్ "క్రీడాస్ఫూర్తిని శంకించినట్లు" జరిగిన ప్రచారాన్ని కూడా ఖండించాడు. ఇదిలా ఉంటే తనపై వచ్చిన విమర్శలను ఉద్దేశించిన టెండూల్కర్ మాట్లాడుతూ... నా గురించి పెద్దగా ఏమీ తెలియని వ్యక్తి వద్ద నుంచి ఈ వ్యాఖ్యలు వచ్చాయని" పేర్కొన్నాడు. అతను అభ్యంతరకర ప్రకటనలు చేశాడని భావిస్తున్నాను...సిడ్నీ ఓటమి తరువాత అందరి కంటే ముందు ప్రత్యర్థి జట్టు సభ్యులకు కరచాలనం చేసిన వ్యక్తిని తానేనన్న విషయాన్ని తాను అతనికి గుర్తు చేయాలనుకుంటున్నానని సచిన్ వ్యాఖ్యానించాడు. ఇదిలా ఉంటే ఈ స్వీయచరిత్ర.. శ్రీలంక క్రికెటర్ ముత్తయ మురళీధరన్‌ను అంతర్జాతీయ క్రికెట్ ఆడేందుకు ICC అనుమతించడాన్ని కూడా విమర్శించింది; తను న్యాయవిరుద్ధమైనదిగా భావిస్తున్న ఒక బౌలింగ్ శైలికి న్యాయబద్ధత కల్పించేందుకు బంతి విసిరేందుకు ఉద్దేశించిన చట్టాన్ని ICC సవరించిందని ఇందులో గిల్‌క్రిస్ట్ అభిప్రాయపడ్డాడు. ఈ చట్ట సవరణను అతను "గుర్రపు చెత్త"గా వర్ణించాడు. అది పూర్తిగా చెత్తాచెదారమంటూ వ్యాఖ్యానించాడు. మురళీధరన్ బంతిని విసిరేస్తాడని గిల్‌క్రిస్ట్ వ్యాఖ్యానించాడు మరియు శ్రీలంక క్రికెట్ అధికారిక యంత్రాంగం బౌలర్ యొక్క చట్టబద్ధతపై అభ్యంతరం వ్యక్తం చేసే విమర్శలను జాతివివక్ష వ్యాఖ్యలుగా చిత్రీకరించడం మరియు తెల్లవారు చేసే వేధింపులుగా చూపించడంతో ICC అతడిని కాపాడిందని ఆరోపించాడు. ఈ వివాదాస్పద వ్యాఖ్యలపై, మాజీ శ్రీలంక కెప్టెన్ మార్వన్ ఆటపట్టు మాట్లాడుతూ.. మురళీధరన్ మరియు టెండూల్కర్ వంటి ఆటగాళ్ల విశ్వసనీయతలను ప్రశ్నించడం ద్వారా గిల్‌క్రిస్ట్ అతని యొక్క పరపతికి ఏమాత్రం మేలు చేసుకోలేకపోయాడని పేర్కొన్నాడు.
2002 సంవత్సరపు ఐదుగురు విజ్డన్ క్రికెటర్లలో గిల్‌క్రిస్ట్ కూడా ఒకడు, మరియు 2003 మరియు 2004 సంవత్సరాల్లో ఆస్ట్రేలియా వన్డే ఇంటర్నేషనల్ ప్లేయర్ ఆఫ్ ది ఇయర్‌గా కూడా నిలిచాడు. 2003లో అతడికి అలెన్ బోర్డర్ మెడల్ లభించింది, 2004లో అప్పుడు అంతర్జాతీయ క్రికెట్ ఆడుతున్న ఆస్ట్రేలియా క్రికెటర్లలో "రిచీ బెనాడ్స్ గ్రేటెస్ట్ ఎలెవన్‌"లో చోటు దక్కించుకున్న ఒకేఒక్క క్రికెటర్ కూడా అతనే కావడం గమనార్హం. 2004-05లో ACC ఏషియన్ ఎలెవన్‌తో జరిగిన సిరీస్‌లో తలపడిన ICC వరల్డ్ ఎలెవన్‌కు కూడా అతను ఎంపికయ్యాడు, పలువురు అంతర్జాతీయ బౌలర్లు ప్రపంచంలో అత్యంత భయంకరమైన బ్యాట్స్‌మన్‌గా గిల్‌క్రిస్ట్‌కు ఓటు వేశారు, ఆస్ట్రేలియా అత్యుత్తమ వన్డే జట్టుకు వికెట్-కీపర్ మరియు ఓపెనింగ్ బ్యాట్స్‌మన్‌గా గిల్‌క్రిస్ట్ ప్రకటించబడ్డాడు. క్రిక్‌ఇన్ఫో ఆధ్వర్యంలో 2007లో పది వేల మంది పాల్గొన్న ఒక సర్వేలో, గత శతాబ్దకాలంలో తొమ్మిదో అత్యుత్తమ ఆల్‌రౌండర్‌గా గిల్‌క్రిస్ట్‌కు గుర్తింపు లభించింది. క్రిక్‌ఇన్ఫోకు చెందిన ప్రముఖ క్రికెట్ రచయితల ప్యానల్ ఆస్ట్రేలియా ఆల్-టైమ్ బెస్ట్ ఎలెవన్‌లో గిల్‌క్రిస్ట్‌కు చోటు కల్పించింది.
టెస్ట్ ఆరంగేట్రం: ప్రత్యర్థి పాకిస్థాన్Pakistan, బ్రిస్బేన్, 
1999–2000.వన్డే ఆరంగేట్రం: ప్రత్యర్థి దక్షిణాఫ్రికా, ఫరీదాబాద్, 1996–97.